Purplette - Wasting Lifestyle\n24 tammikuun, 2014 8:55 am\nOi kuin sievät kynnet. :) Tuo Illamasqua saa sydämen tykyttämään täällä, ihanan näköinen lakka. <3\n25 tammikuun, 2014 10:03 pm\n24 tammikuun, 2014 9:45 am\n:O Jos koskaan päätät luopua jommasta kummasta, Baptistesta tai Carterista niin minä annan niille kodin mielelläni. Upeita!\nMulla ei oo tällä hetkellä yhtään kynttä hajonnu. *kop kop* Tosin tästä ei oo kauaa ku lyhensin kynnet ihan nysiks kun pitkään paikattuna ollut kynsi ei enää kestäny ehjänä. :'(\nNiin ja mikä kausi menossa… Hmm. Mä oon haalinu ihan hirveesti vihree / teal / turkoosi -akselilla lakkoja. Ne miellyttää nyt eniten silmää. Pinkki-vaaleanpuna-lila kausi on menossa siis ohi. :D\n25 tammikuun, 2014 10:07 pm\nEn oo kyllä ihan heti luopumassa :) Mulla nyt vielä perjantaina räsähti peukalosta koko vapaa kasvu poikki. Mahtavaa.\nMä odotan vielä teal-kautta, ei oo nimittäin ensimmäistäkään sen väristä lakkaa :D\n24 tammikuun, 2014 10:02 am\nUuuh! Nyt mua alkaa taas kismittää, ettei mulla ole Carteria! Iiiiiihanat!\nJa vastauksena kysymykseen: ei yhtään katkennutta kynttä, koska viilasin kaikki töpöiksi. Jos en olisi viilannut, minulla olisi viisi melkein katkennutta kynttä, koska niissä oli niin pahat liuskottuman ja murtuman sekoitukset. V*TTU. I feel your pain.\n25 tammikuun, 2014 10:09 pm\nSe on kyllä virhe että sulla ei ole Carteria :o\nAh, ymmärrystä! *ylävitonen*\n24 tammikuun, 2014 10:42 am\nIhanat kynnet! Minulla on myös tuo Carter ja se on kyllä herkuin tekstuurilakka jonka omistan, ihan ehdottomasti. Minullakaan ei tällä hetkellä ole ainuttakaan katkennutta kynttä, mutta se johtuu täysin siitä, että 4/10 katkesi joululomalla töissä ja viilasin silloin kaikki lyhyiksi :D\n25 tammikuun, 2014 10:11 pm\nKiitos! Ai sä otit tolleen varaslähdön tähän kynsikatoon :D\n24 tammikuun, 2014 10:56 am\nEikää, miks mä en vaan ostanu Carteria silloin kun se eteen sattu? Upeat kynnet!\nMun kynnet on säästyneet pakkasilta (kädet ja kynsinauhat on kyllä toooosi kuivat). Vielä on kaikki kulmatkin, ja kynnet vielä ihan hyvän mittaiset. Tosin nyt on käytössä Trindin Nail Repair ja uskon sillä olevan vaikutusta asiaan :)\nJa mun värikausi on varmaan viimeset puol vuotta ollu sininen. Huomaan koko ajan haalivani lisää sinisiä lakkoja, ja yhessä vaiheessa blogissakaan ei muita näkyny.\n25 tammikuun, 2014 10:13 pm\nKiitos! Sun tarttee nyt tilata se sitten :)\nKulmat…mitä ne on? :D mulla ei oo kohta yhtään ehjää kynttä, apua. Mä käytän Trindin Nail Balsamia kyllä mutta Repairia en oo vielä koittanut. Pitäis kai ostaa..\nMä oon vasta totuttelemassa siihen siniseen :)\n26 tammikuun, 2014 3:04 pm\nSiis kun mulla on tuollaset neliönmalliset kynnet, niin niitten kulmat :D En tiiä miksä niitä sitte yleensä kutsutaan, mut mulle ne on kulmat. Ja suosittelen Repairia, vaikka en oo vielä varma miten se tulee parantaa mun kynnet, mut alku on lupaava:)\n26 tammikuun, 2014 3:06 pm\nHaha siis se mun ”mitkä kulmat” viittasi siihen että mulla on ne about kadonneet, kun ne napsuu ensimmäisinä poikki :DD Joo Repairia pitää kyllä kokeilla!\n24 tammikuun, 2014 11:04 am\nOijjj kuinka kaunis onkaan tuo Baptiste!\nMulla on nyt kynsillä harmaata, mutta kovasti tekis mieli lakata punasilla lakoilla, kun jouluna ei jotenki kerenny lakaa kynnet ku kerran vähänsinnepäin teeman mukaan.\nKatkenneita/murtuneita/liuskottuneita kynsiä kolme kappaletta. (Oikeen käden peukku, etu ja keskisormi) :D\n25 tammikuun, 2014 10:14 pm\nNo sama mulla, yhet joulukynnet tein ja nekään ei ollu punaiset :D\nHah, kuulostaa tutulta, noi sormet kärsii vauriot aina ekana!\n24 tammikuun, 2014 11:06 am\nOn kyllä häkellyttävän voimakkaat värit, nam, ja ihanat siirtokuvat! Mulla alkaa olla kohta pakko hommata jostain tuo opi. prkl.\nVäittäisin että vaaleanpunainen kausi täällä, tai vähintäänkin tyttömäinen. Ja skittlettetauti.\nMulla jotenkin omituisesti ei ole kynnet napsuneet nyt talven aikana, toisaalta iho on talvisin niin kuiva että pakko rasvata koko ajan käsiä, epäilen tuon vaikuttavan kynsiinkin. Ei mulla nyt hirveän pitkät kynnet ole mutta sen verran löytyy että katkeaminen olisi kyllä ihan mahdollista.Liuskoittuminen onkin sitten asia erikseen…\n25 tammikuun, 2014 10:20 pm\nJoo se liuskottuminen, voi hyvää päivää kuinka rasittavaa. Mun pitää senkin takia vaihtaa lakkoja jatkuvasti, että pääsen buffaamaan ja/tai liimaamaan liuskottumia. Vaan eipä tuo oo kauheesti auttanu :D\n24 tammikuun, 2014 11:11 am\nCarter kotiutui aikasemmin tällä viikolla, löytyi vihdoin eBaysta tosi sopivaan hintaan :) Se on upea, mutta en vaan vielä oo keksiny miten sitä kynsille laittaisin. Mulla on selkeesti sellanen kausi, etten yksinkertaisesti osaa lakata yksivärisiä kynsiä. Carter vaan ei meinaa millään sopia minkään laatikossa olevan kanssa yksiin. Kokoelmassa on selkeesti parin violetin kokoinen aukko :D\nTähän aamuun asti oli ihan onnellinen asema kynsien kanssa, ovat suorastaan poikkeuksellisen hyvässä kunnossa olleet. Aamulla yks sitten otti ja lohkesi, jäi joka paikkaan kiinni ja jossain ihmeellisessä mielenhäiriössä vedin sen ihan nysäksi, vaikka olis ollu ihan yksinkertainen paikata. En sitten vaan jakasanu ottaa lakkoja pois ja paikata :D Pitää nyt sit kattoa, et lyhennänkö tässä kaikki vai annanko peukun olla lyhyempi.\n25 tammikuun, 2014 10:23 pm\nLeimaa sen päälle hopealla? Voi tulla hienot :)\nMulle kävi juuri samoin pari päivää sitte :D\nIHANAT! Kyllä näillä pitäisi jo violettimasiksesta toipua:)\nMullakin on käyttämättömissä ainakin 5 tummaa lilaa tai sinne päin, syksyllä niitä tuli haalittua mutta vähäiselle käytölle ovat jääneet.\nNyt jos kirjotan tänne, että mulla on ihmeen hyvä tilanne kynsien kanssa niin varmaan seuraavan oven väliin tai auton ovenkahvaan jää vähintään kolme kynttä joten en uskalla tehdä sitä. Talvi on kyllä koetellut muuten ihan urakalla:P\n25 tammikuun, 2014 10:24 pm\nJuu kyllä mä soisin että kynnet ees pysyis sulla ehjänä…\n24 tammikuun, 2014 12:50 pm\nAi miten herkut kynnet! Tajusin vasta äskettäin miten upea tuo Carter on, täytyy varmaan laittaa se kynsille heti kun lakka tipahtaa postiluukusta. :)\nLakkauksissa mulla oli pitkään pelkkiä tummia sävyjä kunnes kyllästyin tähän talvimasennukseen ja siirryin hetkeksi räikeisiin kesäväreihin. Mun nysäkynnet on ainakin tähän asti pysyneet koossa, mutta käsiä saa rasvata kyllä joka välissä. Pahuksen pakkaset!\n25 tammikuun, 2014 10:26 pm\nKiitos :) Joo se on kyllä ihan mahtava lakka!\nMulla on nyt vähän sama tunne, tummia lakkoja ei jaksais enää jatkuvasti käyttää :)\n24 tammikuun, 2014 1:07 pm\nIhanat-IHANAT kynnet! En oo käyttänyt omia violetteja ikuisuuksiin-ehkä pitäisi! :D\n25 tammikuun, 2014 10:35 pm\nKiitos kiitos! :) Pitäis, kun minäki otin itteä niskasta kiinni :D\n24 tammikuun, 2014 1:12 pm\nMä onnistuin välttämään kynsienkatkeilukauden pahimmat hetket, koska ensimmäisten kynsien katkettua lyhensin kaikki ihan nysiksi. (Yhyyyyy :c ) kynsillä on menossa muutenkin epämukavuuskausi, kun väen vängällä pitää tehä sinisiä kynsiä, jotta saan postauksen kasaan XD sininen on nounou :D\n25 tammikuun, 2014 10:36 pm\nMä taistelen vielä :D ymmärrän sinisyyskammon, mutta jopa minä onnistuin jotenkuten sen selättämään..tarkoittaen että tykkään nykyään tummansinisesta jossain määrin! :)\n24 tammikuun, 2014 6:56 pm\nJust tänään mietin, että ei oo hetkeen katkennut/murtunut mikään kynsi. Kaipa se todellisuus kohta iskee märällä rätillä naamaan ja lujaa ja alkaa kynnet napsua… Muuten kärsin kyllä käsineni mummotaudista, kun käsien iho on ryppyinen ja kovin kiristetyn näköinen, vaikka päivittäin lotraan sekä öljyllä että käsirasvalla. Pitänee lotrata vielä nykyistä enemmän.\nNuo kynnet on UPEAT! Jostain syystä vaan vierastan violettia omilla kynsilläni, vaikka muilla se näyttää ihan mahtavalle.\n25 tammikuun, 2014 10:39 pm\nToivottavasti vahva kausi jatkuu :) ja joo, rasvan kanssa saa olla aivan naimisissa ja silti ihon kunto on surkea.\n25 tammikuun, 2014 3:00 pm\nNyt tulee pelkkiä ylityssanoja…Ihanat! Siis aivan kaikki asiat! Ensin luulin siirtokuvaa nailart taiteiluksi sitten leimaksi ja nyt miun on saatava tommosia siirtokuvia! Ihana! Mutta miksi ois miksi en Tallinnasta ostanut tuota Carteria?!?\nt. nysäkynsi, nää 20 asteen pakkaset oli viimeinen niitti.. :/\n25 tammikuun, 2014 10:49 pm\nIhana kommentti, kiitos :D Jos en ihan väärin muista niin noi siirtokuvat on Chez Delaneylta :)\nVoih, toivottavasti Carter tulee vastaan vielä uudelleen!\n25 tammikuun, 2014 3:35 pm\nMIKSI, oi MIKSI en omista Carteria… Huokaus.\nKynsiä napsahti poikki torstaina töissä kolme kappaletta ja edessä oli väkisin kynsien lyhentäminen. Hurray, I feel you.\n25 tammikuun, 2014 11:03 pm\nVoi eiiiiii :((\nCarter ostoslistalle vaan :)\n25 tammikuun, 2014 3:47 pm\nHyvä, että pakotit itses violettiin, aivan mahtavat :) Kokonaisuus, ihan kaikki, sillä selvä!\nItselläni on melkein eniten sinisiä ja violetteja lakkoja, tosin hopeita, harmaita, eri mustia alkaa olla myös saman verran (täh miten se on mahdollista edes.. :D) Ja siksi tämän sävysiä en nyt saa ostaakaan aikoihin. Muutenkin vois lakkoilla. Ja lakkailla niillä mitä on.\nMulla katkeilee huolella nyt pakkasella kynnet eli et ole ainoa…En saa kasvatettua pitkiä kynsiä mitenkään, ehkä taas keväällä sitten. Lisäks kädet kuivuu ihan järkyttävän paljon.\nHei kerro mistä tarpeeks pieniä siirtokuvia? Nätit! Vois joskus jonkun arkin hommata.\nAivan mahtavan kuvan oot saanu I Snow You Love Me:sta, sä hei tarttet sen tuplan siitä ;D\n25 tammikuun, 2014 11:12 pm\nLakko….niin kai se ois ihan järkevää…:D (paitsi jos pitää ostaa tuplapullo glitteriä)\nNämäkään siirtokuvat ei ollu tarpeeks pienet, mutta ei se haittaa, kun ylimääräinen osa kuvaa sulaa poies kun laittaa päällyslakkaa ja siivoaa kynsinauhoja :) Nää on muistaakseni Chez Delaneylta, suurin osa mun siirtokuvista on sieltä tai Adeninasta :)\n25 tammikuun, 2014 11:39 pm\nAivan ihanan herkullinen violetti lakkaus!\nEn voi käsittää miksi, mutta mulla on ollut jo pidemmän aikaa ongelmallinen kausi violettien suhteen, vaikka erilaisia violetin sävyjä löytyy varmasti kokoelmista eniten. Ehkä munkin pitäs siis pakolla vaan pyöräyttää joku violetti manikyyri… Ainakaan ei varmaan haittais lykkiä tuota Carteria kynsille, on se sen verran ihana lakka!\nSen sijaan menossa on ollut jo pidemmän aikaa sininen/teal/turkoosi -kausi, joka on sinänsä myös kummallista, kun en vielä vuosi sitten tykännyt sinisistä lakoista. Niin se mieli muuttuu! :)\nMulta löytyy yksi katkennut peukun kynsi ja oikeesta kädestä on hävinny aika hyvin kaikista kynsistä kulmat. Onneksi (ainakin vielä) vasemmassa (kuvaus)kädessä on muut neljä sitä peukkua lukuun ottamatta kuosissa! :)


Sticky Bandits: Wild Return -slotti (RTP ja ilmaiskierrokset)\nPelaa Sticky Bandits: Wild Return\nQuickspinin slotti Sticky Bandits oli menestys ja nyt lainsuojattomat ovat palanneet rullille pelissä Sticky Bandits: Wild Return – ja alkuperäistä parempana! Sen lisäksi että tämäkin slotti näyttää upealta, siinä pääsee nauttimaan myös jättisymboleista, sticky-wildeista, ilmaiskierroksista sekä hauskasta bonuspelistä.\nVuonna 2017 lanseerattu Sticky Bandits kuohautti casinomaailmaa ja heti pari vuotta myöhemmin se saikin jo kakkososan. Siinä missä rosvosankareita oli ennen kaksi, nyt parivaljakko on saanut naisvahvistuksen ja kahden koplasta on tullut kolmen kopla. Alkuperäisen pelin grafiikat olivat siihen aikaan tajuttoman upeat, mutta uusi versio päihittää nekin. Samoin pelin sisältöön ja toimintoihin on tullut selkeitä parannuksia.\nKaikki kolme rosvoa näyttäytyvät rullilla jättikokoisina ja ilmaiskierroksilla ne muuttuvat liikkumattomiksi wild-symboleiksi. Lisäksi mukana on nyt hauska pelinsisäinen bonuspeli, jossa pääsee spinnaamaan yksikätisessä rosvossa ekstravoittojen toivossa. Jännittäviä pelihetkiä siis luvassa saluunassa!\nSticky Bandits: Wild Return -kasinopeli\nSticky Bandits: Wild Return julkaisupäivä elokuu 2019\nNäin pelataan slottia Sticky Bandits: Wild Return\nSticky Bandits: Wild Return on 5 rullan ja 4 rivin jännittävä peliautomaatti, jossa on 40 pysyvää voittolinjaa. Voittoja tuulee vähintään 3 identtisestä ja vierekkäisestä symbolista voittolinjalla, laskien vasemmalta oikealle. Rullat on sijoitettu hämyiseen saluunaan ja taustalla kuuluu länkkärielokuvista muistuttavaa musiikkia.\nPelissä on 9 perussymbolia ja tässä tulevat ison voiton symbolit arvokkaimmasta alaspäin: naispuolinen bandiitti, mustapartainen bandiitti, harmaapartainen bandiitti, viskilasi ja -pullo sekä sikarilaatikko. Bandiitit voivat esiintyä myös 2x2 tai 3x3 jättisymboleina. Pienen voiton symboleja ovat J, Q, K ja A.\nNiiden lisäksi pelissä on useampi erikoissymboli. Kultaisia wildeja on kaksi erilaista, tavallinen ja liikkumaton. Tavallinen wild esiintyy pääpelissä, kun taas ilmaiskierroksilla widit pysyvät paikoillaan. Wildit auttavat muodostamaan voittoyhdistelmiä ja ne voivat korvata pelissä minkä tahansa perussymbolin. Pääkalloa esittävä bonussymboli on pelin scatter-symboli, ja lisäksi mukana on hedelmäpeli-symboli, jolla pääsee nopeaan ja jännittävään bonuspeliin.\nSlotti alkaa toimimaan 0,20 € suuruisella minimipanoksella ja maksimissaan panos voi olla 100 €. Pelissä on korkea vaihtelevuus ja enimmillään siitä voi voittaa panoksen 1145-kertaisena. Pelin palautusprosentti on 96,22 % eli hieman matalampi kuin alkuperäisversiossa.\nIsoimmat voitot - Sticky Bandits: Wild Return\nMinipeli – Quick Slot Bonus\nJännittävä uutuus Sticky Bandits: Wild Return -slotissa on pääpelistä avautuva satunnainen bonuspeli Quick Slot Bonus. Sitä varten pelissä on 3-rullaista yksikätistä rosvoa esittävä erikoissymboli. Kun tämä symboli ilmestyy pääpelissä mihin tahansa kohtaan rullalla 5, saat palkkioksi 1-3 pyöräytystä pelin sisäiseen Quick Slot -hedelmäpeliin.\nNäin tapahtuessa sinut siirretään minipeliin, jossa pyöräytyksesi/pyöräytystesi tulos määrittää voiton. Parhaimmillaan bonuspelistä voi voittaa panoksen jopa 500-kertaisena! Päävoittoon tarvitaan 3 seiskaa.\nBonuspelistä voi voittaa seuraavasti:\n1 kirsikka – panos x 4\n2 kirsikkaa – panos x 6\n3 kirsikkaa – panos x 8\n3 BAR-merkkiä – panos x 20\n3 hevosenkenkää – panos x 80\n3 seiskaa – panos x 500\nIlmaiskierrokset ovat kuitenkin koko Sticky Bandits: Wild Return -slotin kohokohta ja niitä varten pelissä on bonussymboli, jossa näkyy stetsonpäinen pääkallo ja teksti BONUS. Tällainen symboli voi ilmestyä rullalle 1, 3 ja 5, ja mikäli onnistut pyöräyttämään ne kaikki samalla spinnillä, saat palkkioksi 7 ilmaiskierrosta.\nSilloin alkaa tapahtua, sillä joka kerta kun rullille pysähtyy mikä tahansa kolmesta ison voiton bandiittisymbolista, rullille ammutaan onnenlaukaus ja se voi osua mihin tahansa satunnaiseen symboliin ruudulla. Jos laukaus osuu bandiittiin, kyseinen symboli muuttuu paikoilleen jämähtäneeksi ”sticky wild” -symboliksi. Jos laukaus osuu mihin tahansa tavalliseen symboliin, kyseinen symboli muuttuu tavalliseksi wild-symboliksi.\nSticky wildit ja tavalliset wildit erottaa siitä, että niissä on kolme pääkalloa ja pyssyt ristissä. Muuten molemmat wild-symbolit ovat kultaisia ja niissä lukee selventävästi WILD. Kun rosvosymboli muuttuu sticky wildiksi, se voi korvata minkä tahansa muun symbolin bonussymbolia lukuun ottamatta, ja se pysyy liikkumattomana ilmaiskierrospelin loppuun asti.\nKolikkopelien jatko-osat voivat kuulostaa arveluttavalta ja ne jakavat mielipiteitä, niin kuin oikeastaan minkä tahansa asian uudistettu versio, mutta Sticky Banditsien kohdalla se toimii. Sticky Bandits: Wild Return on nimittäin ihan todella parannettu versio alkuperäisestä, ei pelkästään alkuperäisen moderni kopio. Uutta ovat nimittäin pääpelistä käynnistyvä minipeli sekä ilmaiskierrokset, joihin sisältyy hauska ampumiskohtaus. Kun jättimäiset bandiittisymbolit muuttuvat liikkumattomiksi wildeiksi, isoja voittoja voi olla luvassa. Maksimissaan slotista voi voittaa panoksen 1145-kertaisena, mikä on selvästi houkuttelevampi numero kuin vastaava alkuperäisessä pelissä.\nValitse mikä tahansa uusi kasino tästä sivustosta ja käy kokeilemassa onneasi tässä bandiittien saluunassa. Tuskin tarvitsisi edes erikseen mainita – mutta mainitaan nyt kuitenkin – että tämä slotti on mobiiliystävällinen ja sitä voi siis pelata myös reissun päällä.\nUusimmat julkaisut Sticky Bandits: Wild Return


Älä katso tätä tylyä grafiikkaa Suomen taloudesta, ellet halua muuttua suolapatsaaksi | Talouselämä\nÄlä katso tätä tylyä grafiikkaa Suomen taloudesta, ellet halua muuttua suolapatsaaksi\nKaikkihan me tiedämme, että Suomen taloudella ei ole viime vuosina mennyt ruusuisasti verrattuna muihin Euroopan maihin.\nEuroopan komission tiistaina julkaisema katsaus euroalueen taloudesta tekee tämän veret seisauttavan selväksi alla olevalla grafiikallaan.\nGrafiikka kuvaa euroalueen maiden viennin kehitystä vuosina 2010-2014. Kehitys on mitattu viennin suhteena päävientimaiden tuontikysyntään.\nLähes kaikissa muissa maissa Itävaltaa lukuun ottamatta luvut olivat kasvussa enemmän tai vähemmän. Grafiikassa yhdellä maalla on kuitenkin pitkä negatiivinen palkki. Ja se on tietysti vanha ystävämme Suomi.\nKomission katsaus sisältää pari muutakin kiintoisaa grafiikkaa. Alla olevassa grafiikassa verrataan eri maiden hintakilpailukyvyn kehitystä ennen talouskriisiä. Siinä Suomi ja Saksa erottuvat edukseen.\nOngelmat alkavat talouskriisin jälkeen. Siinä missä Kreikka, Espanja, Irlanti ja Portugali ovat kohentaneet kilpailukykyään rajusti...\n...eniten hintakilpailukyky on heikentynyt Suomella, perässään Itävalta, Belgia ja Saksa. Kirimistä on vielä Suomella edessä, jotta lähivuosina voidaan julkaista vähemmän järkyttäviä talouskäppyröitä.


YTM Minna Zechnerin sosiaalipolitiikan alaan kuuluva väitöskirja\nInformaali hoiva sosiaalipoliittisessa kontekstissa (Informal care in the context of social policy)\ntarkastetaan 1.10.2010 klo 10 Tampereen yliopiston Linna-rakennuksen Väinö Linna -salissa, Kalevantie 5, Tampere.\nVastaväittäjänä on YTT, dosentti Silva Tedre (Itä-Suomen yliopisto). Kustoksena toimii professori Anneli Anttonen.\nMinna Zechner on syntynyt Peräseinäjoella ja hän on suorittanut yhteiskuntatieteiden maisterin tutkinnon Tampereen yliopistossa. Hän on toiminut tutkijana Tampereen yliopistossa vuodesta 1999 lähtien ja nykyisin toimii tutkijana Sosiaalitutkimuksen laitoksella.\nZechnerin väitöskirja ilmestyy sarjassa Acta Universitatis Tamperensis; 1543, Tampere University Press, Tampere 2010. ISBN 978-951-44-8189-5, ISSN 1455-1616. Väitöskirja ilmestyy myös sähköisenä sarjassa Acta Electronica Universitatis Tamperensis; 988, Tampereen yliopisto 2010. ISBN 978-951-44-8190-1, ISSN 1456-954X.\nLisätietoja: Minna Zechner, puh. 050-5649480, minna.zechner@uta.fi, http://www.uta.fi/laitokset/sostut/tutkimus/caso/research/index.htm\nJulkisia palveluja ja etuuksia määrittävät lainsäädäntö sekä kuntien ja kuntainliittojen ohjeistukset. Informaali hoiva sen sijaan perustuu yhteiseen historiaan, läheisyyteen, velvollisuuteen, rahaan ja totunnaisiin tapoihin. Informaaliin hoivaan vaikuttavat monin tavoin myös sosiaalipoliittiset järjestelmät. Hoivaajan ja hoivan tarvitsijan toimintaa rajaavat eri tavoin muun muassa se, millä kriteerein palveluja ja etuuksia on mahdollista saada, mitä velvoitteita niiden saamiseen liittyy, milloin etuuksia ja palveluja tarjotaan ja missä.\nNeuvottelut informaalin hoivan toimijoiden ja sosiaalipoliittisissa järjestelmissä työskentelevien ammattilaisten kesken ovat keskeinen osoitus informaalin hoivan formalisoitumisesta. Informaali hoiva voidaan ymmärtää yksilöiden välisenä yksityisenä toimintana, joka formalisoituessaan nivoutuu eri tavoin sosiaalipoliittisiin järjestelmiin, usein julkisiin hoivapalveluihin ja -etuuksiin.


Pekka Pouta viikon säästä: Runsaita sateita ja viilenevää - Kotimaa - Uutiset - MTV.fi\nPekka Pouta viikon säästä: Runsaita sateita ja viilenevää\nJulkaistu 17.09.2012 17:41\nAlkuviikosta osaan maata osuvan myrskynkin jälkeen sää jatkuu vaihtelevana. Sateet ovat viikon mittaan paikoin runsaita ja sää viilenee.\nMaanantai-illan ja yön aikana sää on vielä paikoin myrskyisää ja tuulista etenkin pohjoisilla merialueilla ja Pohjanlahden rannikolla. Sää jatkuu koko viikon vaihtelevana. Tiistaina päivällä on poutaisempaa, mutta viikon voimakkaimmat sateet saadaan tiistai-illasta torstaihin Lounais-Suomen ja Kainuun linjalla. Loppuviikolla tulee sadekuuroja, mutta välillä aurinkokin paistaa.Sää myös viilenee vähitellen.\n– Lämpötilat ovat loppuviikolla etelässäkin vain reilussa kymmenessä asteessa ja pohjoisessa alle kymmenen asteen, sanoo MTV3:n meteorologi Pekka Pouta. (MTV3)Katso viikon ennuste:Katsomo-video ei ole saatavillaPelastuslaitos varoittaa: Vältä ulkona liikkumista illan myrskyssäKaunis syyssää vaihtuu myrskyksiSadetutka, merisää ja paikkakuntakohtaisia ennusteita MTV3:n sääsivustolla\nPalaneen mökin raunioista löytyi ruumis Sallassa "Turvaneuvostojäsenyys Suomelle tärkeä"


Isee2 Etch Silver 51.121N | QZvinyls / Finland\nIsee2 edustaa markkinoiden nykyaikaisinta sekä huippulaadukkainta eliittiä teippivalmistajana. Hopeinen laadukas läpikuultava polymeerikalvo, joka soveltuu kaikenlaisiin ikkunakalvoituksiin esim. liiketiloissa ja toimistoissa. Polymeerikalvo on tulostettavissa ja sillä on erinomaiset leikkaus- ja perkuuominaisuudet. HMateriaali sopii myös printattavaksi liuotin- ja ekoliuotinpohjaisilla musteilla.\nValmistus: PVC Polymeeri\nMateriaalipaksuus: 70 Micronia\nKokonaispaksuus: 95 Micronia


Sampo ja Minttu Kaulanen avoimina: Sampon "skitsokohtaukset” heijastuneet avioliittoon\nSampo Kaulasen terveysongelmat heijastuneet avioliittoon - Minttu avautuu: ”Sampo saa skitsokohtauksia”\nSampo ja Minttu Kaulasen suhdetta ovat koetelleet Sampon terveysongelmat.\n08.01.2019 klo 20:47\n– Kun riitelemme, jääpuikot alkavat putoilla tarjottimelle ja tsunamikin jää kakkoseksi, äkäslompololainen kyläkauppias Sampo Kaulanen heittää.\nYrittäjävaimo Michele "Minttu" Murphy-Kaulanen muistuttaa, että onneksi riitoja on harvoin. Koska toinen on horoskooppimerkiltään härkä ja toinen oinas, kumpikaan ei anna periksi. Sampo on kuitenkin eri mieltä.\n– Ei taas sä nostat itseäsi: Mie huomioin, mie en tarvii mithään huomiota, vaimo imitoi silmiään pyöritellen.\nJääpuikot eivät putoile tarjottimelle, sillä Kaulaset istuvat sulassa sovussa vierekkäin ja vaihtavat lempeitä katseita tämän tästä. He myös uusivat vihkivalansa viime kesänä Yhdysvalloissa. Tv-kamerat olivat paikalla todistamassa tilannetta, sillä samalla kuvattiin Kaulasten elämää seuraavan Lapin Sampo ja kauppiaan rouva -sarjan toista tuotantokautta.\nSampo ja Minttu Kaulanen uusivat vihkivalansa viime kesänä. Pete Anikari\nVain pari viikkoa USA:n matkan jälkeen hän käyttäytyi sekavasti lappilaisessa ravintolassa otettuaan lääkkeitä ja alkoholia sekaisin. Sampo kiidätettiin sairaalahoitoon. Lopulta hän sai ADHD-diagnoosin ja siihen sopivan lääkityksen.\nMinttu mainitsee yhdeksi avioliiton suurimmista haasteista aviomiehen mielen ongelmat.\n– Sampon pää on ollut haaste ihan alusta alkaen, kun Sampo saa sellaisia skitsokohtauksia. Niitä edeltää muutaman viikon hyssyttely. Tämänkesäinen ei ollut mikään ensimmäinen kerta, mutta se säikäytti Sampon itsensä.\nMinttu kiinnitti huomiota miehensä käytökseen jo parin yhteisen tyttären Riannan syntymän jälkeen vuonna 2014. Mintun mukaan aviomies on oireillut syksyisin ja kesäisin.\nNyt asiat näyttävät kuitenkin valoisammilta.\n– Nyt ei tarvitse kävellä munankuorilla. Sampo on paljon skarpimpi ja tosi määrätietoinen. Hänen haaveensa ja halunsa ovat aivan eri tavalla selkiytyneet. Parisuhteessa ei voi elää sille toiselle, jos itsellä ei ole hyvä olla.\nSampo kertoo, että ADHD-lääkityksen myötä tunnekuohut ovat pehmentyneet. Viime aikoina hänestä on kuitenkin alkanut tuntua, että lääkkeet vetävät mielialan liian tasaiseksi, ja hän on jättänyt lääkkeen joskus ottamatta. Pahimpaan vaiheeseen lääkitys on kuitenkin ollut paikallaan, mutta pelkästään se ei paranna.\nMyös Minttu on huomannut saman.\n– Sampo ei tuntenut iloa, ei v*tutusta. Hän ei nauranut edes Sami Hedbergin vitseille. Avioliitossa tuntui, että elin kuplapään kanssa.\nKaulaset elävät etäliitossa yli 800 kilometrin päässä toisistaan: Sampo pyörittää Jounin kauppaa Äkäslompolossa, Minttu ja lapset asuvat Tampereella. Kumpikin uskoo, että välimatka on vain vahvistanut liittoa.\n– Luulen, että jos olisi jo lyöty kamat nippuun, jos olisi muutettu saman katon alle. Ensimmäisen kierroksen jälkeen arvostaa omaa aikaa avioliitossa. Kun Minttu ja lapset ovat Tampereella, saan tehdä, mitä haluan, eikä kukaan ole vaatimassa huomiota.\nMyös Minttu on samoilla linjoilla.\n– Viihdyn yksin ja kaipaan sitä todella paljon. Eteläviikoilla on ihanaa sekin, ettei tarvitse astua käytettyjen nuuskapussien päälle.\nKumpikin ihmettelee, että oman ajan kaipuu parisuhteessa koetaan usein kriisiksi. Minttu muistuttaa, että haluaa edelleen olla äiti ja aviovaimo, muttei halua tuntea huonoa omaatuntoa oman ajan tarpeesta.\nMyös kahdenkeskeinen aika aikuisten kesken on parille tärkeää. He ovatkin lähdössä 2,5 viikon lomalle Jamaikalle.\n– Odotan sitä tosi innoissani! Meillä on edelleen hauskaa kahdestaan, eikä siellä tarvitse istua hiljaa illallispöydässä seiniä tuijotellen, Sampo pohtii.\n– Meillä on edelleen hauskaa yhdessä. Sellaisia asioita pitää itsestäänselvyytenä, mutta on tosi tärkeää, että edelleen viihdyn sinun kanssasi, Minttu sanoo katsoen miestään silmiin.\nLapin Sampo ja kauppiaan rouva Dplay+:ssa kaksi jaksoa viikossa 8. tammikuuta alkaen. Avausjakso ilmaiseksi Dplayssa.\nPari asuu 800 kilometrin päässä toisistaan, mutta heille etäsuhde toimii. Pete Anikari\nSampo Kaulasen mielen ongelmat ovat olleet liitolle koetinkivi. Pete Anikari\nSampo ja Minttu Kaulanen uusivat vihkivalansa USA:ssa - romantiikka oli juhlista kaukana: ”Sellaiset alehäät”


Aikuinen, ole läsnä - Rauhan Tervehdys\nYksinäisyys koskettaa myös lapsia.\nJokainen lapsi ja nuori tarvitsee aikuisen, jolla on aikaa kuunnella\nYksinäisyys on kipeä asia isolle joukolle suomalaisia lapsia ja nuoria: heistä joka viides on tutkimusten mukaan vakavasti yksinäinen.\n– Elämän mielekkyys on yhteydessä ihmissuhteisiin. meistä jokainen haluaa kokea olevansa merkityksellinen toiselle ihmiselle ja toisinpäin: jokainen tarvitsee ihmistä, jonka voi kokea merkitykselliseksi itselleen.\n– Yksinäiseksi ja ulkopuoliseksi itsensä kokeva lapsi tai nuori tarvitsee apua, sanoo oululainen psykoterapeutti Jenni Pajari.\nYksinolo on eri asia kuin yksinäisyys\nPajari muistuttaa, että yksinäisyys ja yksinolo ovat eri asioita.\n– Yksinäisyys on satuttava tunne. Yksinoloon sen sijaan voi olla itse aivan tyytyväinen.\nYksinäisyys voi olla sosiaalista tai emotionaalista.\nSosiaalisesti yksinäiseltä puuttuu porukka, johon kuulua. Emotionaalisesta yksinäisyydestä kärsivällä ei ole sydänystävää.\nPajarin vastaanotolle tulee lapsia ja nuoria, jotka tarvitsevat kuuntelijaa esimerkiksi perheen kriiseissä.\n– Yksinäistä lasta voi auttaa kuka tahansa aikuinen, siihen ei aina psykoterapeuttia tarvita, Pajari sanoo.\nKuunteleva aikuinen voi olla vaikka isovanhempi, kummi tai naapuri.\n– On kaikkien aikuisten asia olla kuulolla oman lähipiirin lasten ja nuorten suuntaan.\nAikuisen ei välttämättä edes tarvitse erikseen kysellä tuntemuksia.\n– Tärkeintä on olla hiljaisesti kuulolla – ja sitten kun lapsi tekee aloitteen olla lapsen kanssa miettimässä tämän mieltä painavia asioita.\nYhteinen aika on harrastuksia tärkeämpää\nKun oma lapsi tai nuori on yksinäinen, isällä ja äidillä on Pajarin mielestä oikeus helpottaa tilannetta kaikin keinoin.\nAikuinen voi esimerkiksi ohjata lastaan harrastusten pariin tai aloittaa lapsen kanssa yhteisen harrastuksen.\n– Tosin pienemmille lapsille harrastusta tärkeämpää on, että aikuinen järjestää aikaa olla heidän kanssaan. Jokainen lapsi tarvitsee aikuisen, jolla on aikaa kuunnella.\nAikuiselta lapsi oppii\nmiten muut huomioidaan\nAikuista lapsi ja nuori tarvitsee malliksi opetellessaan tapoja olla toisten ihmisten kanssa.\n– Miten olla muut huomioon ottava, miten ottaa mukavasti kontaktia, miten kuunnella, miten pitää myös omia puoliaan… Tapoja olla mukava kaveri pitää harjoitella – eivät ne sosiaaliset taidot kenellekään itsestään kehity.\n– Aikuista seuraamalla lapsi oppii muiden huomioimista, Pajari sanoo.\nLasten ja nuorten arjessa on muitakin aikuisia kuin oma vanhempi.\nOpettaja tai päivähoidon ammattilainen ei kuitenkaan Pajarin mielestä voi korvata sitä, jos lapsi ei tule kuulluksi omassa perheessään.\n– Vanhempien pitää raivata arkeen myös sellaisia väljiä hetkiä, joina lapsella on mahdollisuus hakeutua äidin tai isän kainaloon puhumaan mielessä liikkuvista asioista.\nOn tärkeää, että joku kuuntelee\nYksinäinen kokee usein häpeää ja epäonnistumista: minussa on jotakin vikaa, kun kukaan ei halua olla kanssani.\n– Kuulluksi tuleminen vahvistaa yksinäisen itsetuntoa: ”Vaikka minulla ei vielä olekaan kavereita, en tuon toisen mielestä olekaan nolo; tuo toinen ihminen näyttää tykkäävän minusta siitä huolimatta.”\n– Kun tuntee olevansa itse ihan tarpeeksi hyvä, on helpompi löytää rohkeutta yrittää sinnikkäästi päästä mukaan porukkaan.\nNuoruus ja murrosikä ovat Pajarin mielestä aikaa, johon eräänlainen yksinäisyyden kokemus kuuluukin, kun nuori ei enää halua jakaa kaikkia omia asioitaan vanhempien kanssa.\n– Mutta jos nuorella ei ole yhtään kaveria, asiaan pitää suhtautua vakavasti.\nTapoja olla mukava kaveri pitää harjoitella – eivät sosiaaliset taidot kenellekään itsestään kehity.


Suomi elää metsästä — Jarpan blogi\nMetsäteollisuus ei siis ole auringonlaskun ala vaan kehittyvä ala. Uskon ja olen uskonut metsäteollisuuden tulevaisuuteen Suomessa. Tämä uutinen vahvistaa uskoani. Toivottavasti YVA:n jälkeen saadaan lopullinen päätös investoinnin aloittamisesta.\nKun Metsä Group tuli ulos näin isänmaallisella uutisella, niin toivotaan tämän esimerkin vauhdittavan muitakin investointipäätöksiä.\nYhtiön pääjohtaja Kari Jordan totesi: "Miksi Äänekoski? Koska siellä on ensimmäisenä uudelleenrakentamistarpeessa oleva tehdas. Ja miksi Suomi? Sen takia, että täällä on korkealaatuista raaka-ainetta."\nNyt odottelen tämän esimerkin innoittamana maan hallituksen ja ennen kaikkea elinkeinoministeri Jan Vapaavuoren positiivista ulostuloa Myllykosken bioetanolitehtaan osalta.\nNiin, mikä oli se toinen uutinen? Ei niin suuri, mutta merkittävä toki. Stora Enson toimitusjohtaja Jouko Karvinen jättää tehtävänsä.\nKarvisen aikana on tehty suuria saneerauksia. Yksi niistä oli Kemijärven sellutehtaan lakkauttaminen. Karvinen ei tiedä oliko päätös oikea vai väärä.\nSellun teko kannattaa tällä hetkellä. Mutta erityisen mielenkiintoisia ovat näkymät uusien tuotteiden osalta ja siinä uskon olevan paljon potentiaalia.\nSiksi vanha viisaus pätee: Suomi elää metsästä.\nJarmo Nahkamäki 23.4.2014 19:50\nHyvä uutinen, jos toteutuu. Minäkin voisin tehdä kauppaa metsästä (42ha).\nJari Lindström 23.4.2014 19:56\nJuuri näin. JOS toteutuu. YVA on tekemättä, mutta toivotaan nyt että esteitä ei keksitä vaan hanke menee maaliinsa. Tätä Suomi tarvitsee.\nMikko Saarinen 23.4.2014 20:22\nLehtitietojen mukaan Stota-Enson toimitusjohtaja Jouko Karvinen ei tiedä, oliko päätös sulkea Kemijärven sellutehdas oikea. Turha sitä on pohtia. Tehdas on lakkautettu ja koneet myyty pois. Stora Enson omistajat menettivät rahantekokoneensa.\nJo sellutehtaan sulkemisesta päätettäessä monet asiantuntijat pitivät päätöstä vääränä. Näköpiirissä oli jo lehtipuusellun ylitarjonta ja havupuusellun kysynnän kasvu. Jostain syystä suomalaiset eivät ymmärrä, kuinka laadukasta sellua he tuottavat. Se on kaikilla kriteereillä mitattuna maailman parasta. Sitä ei pitäisi myydä bulkkina, vaan premium-laatuna.\nPekka Lukkala 23.4.2014 20:32\nEhdottomasti hieno uutinen Suomelle!\nTeuvo Valkonen 23.4.2014 21:59\nTälläkin blogialustalla on hoettu paperimiesten (mukaan lukien sellunpillaajat)vuosien saatossa korkeista ansiotasoista. Joista johtuen on uskottu jopa tuotantojen on lopettamisia. Mitä mieltä ex luottmusmies Jari on asiasta?\nJari Lindström 23.4.2014 22:09\nKiitos kysymästä. En ole kuullut yhdenkään paperitehtaan lakkauttamisen syyksi kerrotun korkeita palkkoja, en yhdenkään. Siis paperijätit eivät ole kertoneet palkkatasoa syyksi kertaakaan.\nOmasta kokemuksesta voi vielä todeta, että meitä(Voikkaa) ei olisi pelastanut edes ilmaiseksi työskentely. Ylikapasiteetti oli syy ja sille emme voineet mitään. Lappu luukulle ja kassan kautta pihalle.\nVeikko Hintsanen 25.4.2014 11:07\nAnteeksi että kommentoin lähes jokaiseen mutten malta olla muistamatta että vuonna 2007/8 Kataisen ja Karvisen tapaaminen oli vahvasti esillä mediassa ja muistan kun molemmat herrat vakuuttivat että ongelma ei ole "tehtaan porttien sisällä" vaan sen ulkopuolella.\nEli jäljelle jää puun hankinta hinta ,hankintalogistiikka , verot ja vientilogistiikka .\nMitä on tapahtunut Kataisen hallituksen aikana: veroja vähennetty. kuorma auto liikenteen logistiikkaa halvennettu viimeksi 6.6.2013 27% ylikuorma luvat jne...\nMutta mitään luonnollista kehittämistä logistisen infran parantamista kuten EU:ssa on tällä välin sovittu ei olla aloitettu vaan kartellituomion saaneen hankintajärjestelmän romututtua saatiin hallitukselta puristettua em kuorma auto liikenteen lisä, jolla korvattiin ja jatkettiin edelleen puun alueellista kartellimaista hankinta infran ylläpitoa sen sijaan että olisi tehty todellisia ilmasto ja energia poliittisia muutoksia vesiliikenteen piiriin , joilla olisi ollut suora vaikutus myös valtion vuotuisiin väylänpitokustannuksiin.\nIlkka Luoma 23.4.2014 22:37\nTeuvo Valkonen 23.4.2014 23:05\nKiitos Jari rehellisen reilusta vastauksesta.\nJari Lindström 23.4.2014 23:20\nNo eipä kestä kiitellä.\nVeikko Hintsanen 24.4.2014 13:13\nJari olen hyhtä mieltä siitä että Suomi elää metsistä.\nSe miten metsäraaka aine hankinta ja tuotteiden vienti markkinoille viedään järvi Suomessa ja Suomesta. Siitä olen ollut eri mieltä niin eduskunnan,hallituksen kuin Tekesin ja Temmin ja LVM:n kanssa.\nTänään viimeksi Pekkarinen esiintyi "ajantasa" radio-ohjelmassa , josta kirjoitin emailin niin Pekkariselle kuin hänen kanssaan esiintyneelle professri Hetemäelle:\nViite: ajantasa radio ohjelma noin tunti sitten eli 24.04.2014 kello 10:15 :\n" Sain surukseni radion ajantasa ohjelmassa kuulla jälleen kansanedustaja Mauri Pekkarisen puheet liikenneinfran yksipuolisen kehittämisen tarpeesta tulevalle sellutehtaalle Äänekoskelle.\nPuheet olivat yhtenäiset silloin vuonna 2009 ministerinä toimineen Pekkarisen Jyväskylän bioenergialaitoksen logistiikan järjestely puheiden kanssa.\nVaikka jo vuonna 2006 Jyväskylän energia ja EU olivat tehneet yhteisen tutkimuksen: EU Creating projektin jossa todettiin vesiliikenteen realistisuus, kilpailukyky ja kestävän kehityksen mukainen liikenteen kehittäminen\n. Nyt kuitenkin Jyväskylä polttaa hiiltä.\nJa demarit ainoana eduskuntapuolueena ovat alkamassa liputtamaan vesiliikenteen kehittämisen puolesta, mikäli heidän ehdotukisensa toukokuun puoluekokouksessa no 130 menee läpi.\nOlen todella iloinen, että Metsä Groupin hanke saadaan Suomeen.\nVielä iloisempi siitä että hanke tulee Keitele Päijänne hankinta alueelle.\nOlen todella surullinen siitä että jälleen jatketaan vain tie ja raideliikenteen kehittämistä, vaikka mm oikeuskansleri on todennut maamme liikennepoliittisen selonteon, jolla puolustetaan kyseistä ex ministerin vaatimaa liikenteen kehittämistä , olleen perusteiltaan kestämätön, nyt viimeksi 15.04. julkaisemassaan raportissa.\nEm. syistä johtuen maamme raide ja maantieliikenteen yksipuolinen puffaaminen, jolla toimitaan vastoin Eduskunnan tulevaisuusvaliokunnan viime marraskuussa toteamaa vaadetta logistiikan kaksinkertaisten kustannusten saamiseksi lähemmäs kilpailijamaitten kustannustasoa, on myös vastoin EU: ssa vuonna 2011 sovittua liikennepoliittista strategiaa .\nAlla ja ohessa updeitattua tietoa vaihtoehtoisesta EU liikennestrategian mukaisesta vaihtoehdosta , jolla on vain yksi metsäteollisuudelle hankala kohta. Se luo vapaan kilpailun, puun hankintaan joka todettiin vuonna 2007 silloisen ministeri Pekkarisen asettamassa toimikunnassa , jonka johdosta vastaavaa vesiliikenne vaihtoehtoa ei toteutettu jo Jyväskylän bioenergialaitoksen yhteyteen, todelliseksi vaaratekijäksi (jota on nyt pystytty 7 vuotta suojelemaan kilpailulta liikenteen kehittämisen kustannuksella ) :\nhttp://julkaisurekisteri.ktm.fi/ktm_jur/ktmjur.nsf... ) edellämainittuun KTM tutkimus tuloksiin 16 heinäkuuta/ Nilsson Vasara ” Metsäsektorin ja paperikemian uudistumisstrategia” julkaisuun sivulle 24 . Jossa todetaan :\nJoko nyt olisi aika vesiliikenteen kehittämiselle ? "\nJari , Tässä ohjetta niin Perussuomalaisille kuin Myllykosken hankkeellekin logistiikan hoitamisen merkityksestä.\nJari Lindström 24.4.2014 15:52\nKyllä. Myös vesilogistiikkaa on kehitettävä. Kymijoen kanavahanke yhtenä sellaisena.\nVeikko Hintsanen 25.4.2014 10:45\nJari olet "pääkallopaikalla"\nKysypä teidän liikennevaliokunnan jäseniltä miksi he antavat LVM:n toimia vastoin tahtoasi että vesiliikennettä kehitettäisiin:\nMitä sanot tästä :\nRankingin neljä ensimmäistä eurooppalaista maata ovat Saksa Hollanti Belgia ja Englanti.\nNämä ovat samat maat joissa on voimassa sisävesiliikenteen kehittämis ja rahoitus suunnitelmat olemassa.\nMe olemme pudonneet em listassa 21 sijaa vv 2012 -2014 .\nJa sitten Benchmarking http://www.naiades.info/funding/ databasesta näemme että näissä samoissa maissa on sisävesiliikenteen kehittämis ja rahoitussuunnitelmat olemassa.\nMeillä niitä ei ole.\nOlemme ilman koska valtio on tehnyt tietoisesti vuosikaudet totalitääristä EU liikennestrategian vastaista työtä\nSelkeä esimerkki nykyisestä toimintamallista:\nMeillä on kyllä nimitetty LVM :stä liikenneviraston entinen pääjohtaja Tervala TNT-T niiden hakemusten promootioon ja käsittelyyn , jossa maassamme toimii lähinnä raide ja tieliikenteen rahoitus tarvitsevia hankkeita ja niihin liittyviä liikenteen multimodaalijärjestelmiä.\nkun menee http://www.naiades.info/what-we-do/eu-transport-po... ja avaa kohdan 7 jossa huomaa IWT (inland Waterway - Naiades ) ja samssa kategoriassa erillisenä TNT-T jossa mm. liikenteen tärkeä multimodaali kehittäminen ja rahoitus…) kaksi samanarvoista EU kehittämislinjaa.\nja nyt ihmettely kuuluukin miksi näin vain toiseen on nimetty pääjohtajatason henkilö ja toisessa ei ole mitään toimintaa...…. no- jos ei olisi KTM raporttia vuodelta 2007, josta ilmenee selkeästi että valtion tehtävänä on suojella metsäteollisuuden hankintalogistiikkaa kilpailulta niin asiaa ei ymmärtäisi, mutta kun se on niin sen ymmärtää kyllä , ja koska myös oikeuskansleri 15.4.2014 on huomauttanut LVM :n epämääräisestä suunnittelusta ja tiedon jakamisesta eduskuntaan ja hallitukselle päätösten pohjaksi.\nVeikko Hintsanen 24.4.2014 17:32\nKiitos ja hienoa että löytyy sisävesilogistiikan kannattajiakin.\nVesilogistiikka on todellisessa positiivisessa murroksessa meillä vaan ministeriön muiden tavoitteiden takia asia on jätetty vaille huomiota.\nVäylästömme sisävesiltä tulisi mahdollisimman pikaisesti saada EU mittoihin jolloin vesitie(laiva) kuljetukset tulisivat teollisuudelle ja kaupalle suorakuljetuksiksi (ilman kalliita välilastauksia satamakaupungeissa euroopan ja suomen päässä) .\nTätä suorakuljetusmallia edellyttää myös EU liikennestrategia ja äänekosken sellutehtaan muut tulevat pienteollisuus laitokset jotka tarvitsevat halpoja tehokkaita suorakuljetuksia konteilleen suoraan markkinoille keski eurooppaan konttikoossa. tai jopa minikontti koossa yhdistettynä ultra keveisiin konttilaivoihin, EU liikennestrategian mukaisesti viimeistään vuonna 2050 yhdistettyinä sähkö auto jakeluihin asutuskeskuksissa joissa diesel autoilla ei enää saa ajaa...:\nks sivut 18-22\nKymi Mäntyharju kanavahankkeessa ei sitten Lipposen Vuosaari(mikä satamana on nyt juuri em syysta ns. vanhaa kallista logistiikkaa sisäsuomelle) valinnan jälkeen ole tapahtunut muuta kuin että TEM /LVM yhteistyössä tyrmäsivät puolueettoman kymi-Mantyharju rakentamis kustannusarvion teettämisen kanavan rakentamiseksi moottoritierahoitusmallin mukaisesti 2000 luvun alussa.\nOlin mukana "töissä" uskottavassa kansainvälisessä ruoppausyhtiö / kanava ja merirakentamis konsortiossa jolla oli mahdollisuudet saada rahoitus koko kanavahankkeelle, mikäli olisi saatu vaan alkuhyväksyntä ministeriöiltä.\nJarmo Lauros 24.4.2014 18:51\nMetsä Groupin uutinen äänekoskilaisille on ehdollinen.\nVuoden päästä asiasta päätetään mikäli vihreät arvot eivät heitä kapuloita rattaisiin ja edellytyksenä on maailman talouden kasvu.\nMinä odotan lopullista päätöstä ja sitten riemuitsen, toivon mukaan.\n01.05.2014 vielä jäitä hattuun.\nVeikko Virkkunen 24.4.2014 20:01\nAhosen Joukoa varaan harmittaa helvetisti, kun ei pääse taas järjestäään lakkoa tähän uuteen mestaan. Ennenhän kyseinen tyyppi oli joka paikassa öykkäröimässä lakkojen kanssa.\nHannu Töyri 24.4.2014 23:20\nJuuri nåin Jari. Täyä ajattelumallia tulee viedä eteen päin, kiitos.


Kuukkanen, Päivi (2013)\nOpinnäytetyöni tilaajana toimi Viittomakielialan Osuuskunta Via ja tilaaja ohjaajana Anitta Malmberg. Opinnäytetyöni tavoite oli selvittää viiden viittomakielen tulkin näkemys roolistaan synnytystulkkaustilanteessa. Aikaisempaa tutkittua tietoa asiasta ei ole saatavilla. Tutkielmassani oli kaksi tutkimuskysymystä. Ensimmäisellä tutkimuskysymyksellä selvitin toimivatko viittomakielen tulkit synnytystulkkaustilanteessa noudattaen viittomakielen tulkkien ammattieettisiä ohjeita, ja jos ohjeita rikotaan niin miksi. Toisella tutkimuskysymyksellä selvitin millainen on viittomakielen tulkin rooli synnytystulkkaustilanteessa muihin asioimistulkkaustilanteisiin verrattuna.\nLaadullisen opinnäytetyöni tutkimusmenetelminä oli puolistrukturoitu kyselylomake ja puolistrukturoitu haastattelu. Kyselylomake oli sähköinen ja siihen vastasi neljä viittomakielen tulkkia tammikuussa 2013. Haastattelu oli teemahaastattelu. Sen toteutin yhdelle viittomakielen tulkille tammikuussa 2013, kyseinen tulkki on myös doula. Hyödynsin työssäni lisäksi neljää sekundääriaineistoa, jotka kaikki olivat Anitta Malmbergin vuoden 2012 syksyn aikana tekemiä puolistrukturoituja haastatteluita.\nOpinnäytetyöni tuloksista selvisi, että viisi viittomakielen tulkkia kokee toimivansa synnytystulkkaustilanteessa noudattaen ammattieettisiä ohjeita. Kuitenkin tilanteen luonteen takia osa tulkeista toimii joustavasti ammattieettisten ohjeiden näkökulmasta. Vastanneista viidestä tulkista, kolme koki synnytystulkkaustilanteessa roolin olevan erilainen ja kaksi tulkkia koki roolin olevan samanlainen tai melkein samanlainen verrattuna muihin asioimistulkkaustilanteisiin. Kyselyn ja haastattelujen perusteella kaksi tulkeista koki olevansa tilanteessa tulkin lisäksi synnytystukihenkilöitä.


Nuori nainen oli suunnitellut hautajaisensa valmiiksi - luovutettu sydän antoi uuden elämän ja pelasti ystävyyden | Puoli seitsemän | yle.fi\nYstävykset Lotta Pukkila ja Niina Koski. Kuva: YLE / Inkeri Alatalo Puoli seitsemän\nJulkaistu 13.02.2018 - 07:45 . Päivitetty 13.02.2018 - 09:01\nYstävänpäivä on joka päivä. Sitä mieltä ovat Lotta Pukkila ja Niina Koski, joiden ystävyys ei ole itsestäänselvyys. Siihen on tarvittu paljon mustaa huumoria ja tuntemattoman luovuttajan elinluovutuskortti.\nTämän ystävyyden perusta valettiin kesäleirillä 24 vuotta sitten. 11-vuotias Niina Koski meni kymmenvuotiaan Lotta Pukkilan luo, kietoi huivin tämän päähän ja ilmoitti, että tänään on siivouspäivä.\n– Nyt on siivottu yhdessä monta vuotta, nauraa Koski.\nSamalta kylältä kotoisin olevat tytöt löysivät yhteisen sävelen mutkattomasti.\nYstävyydessä kulki kuitenkin mukana kolmas pyörä: Pukkilan vakava sairaus.\nSolumyrkyt rikkoivat sydämen\nPukkila oli nelikuisena sairastunut akuuttiin leukemiaan, jota hoidettiin vahvoilla solumyrkyillä. Hoidon takia hänellä todettiin 10-vuotiaana sydämen vajaatoiminta.\nSairaus ja lääkitys hidastivat hieman tytön vauhtia.\n– Tuntui, että elin puolitehoilla. Mutta lapsena siihen tottui nopeasti, muistelee Pukkila.\nTuntui, että elin puolitehoilla. Mutta lapsena siihen tottu.i nopeasti.\nYstävysten touhuihin sairaudella ei silti lapsena ollut juuri merkitystä. Sairaudesta muistutti lähinnä aikuisten huoli.\n– Aikuiset pohtivat miten Lotta voi, pystyykö hän olemaan mukana ja niin edelleen. Ehkä itsekin sitä kautta mietti, että Lotta on sairas. Mutta ei se tavallisessa arjessa näkynyt.\nAluksi Pukkilalle riittivät lääkkeet, mutta jo 17-vuotiaana kävi selväksi, että jossain vaiheessa edessä olisi uuden sydämen etsiminen huonokuntoisen tilalle. Vaikka uutinen ei ollut yllätys, tuli tieto tulevasta siirrosta shokkina.\n– En tiennyt mitä siirto käytännössä tarkottaisi ja millaista elämä olisi sen jälkeen.\nNiina ja Lotta kerhonohjaajakoulutuksessa vuonna 2001. Niina Koski ja Laura Pukkila nuoruuskuvassa. Kuva: Niina Kosken kotialbumi Puoli seitsemän\nHautajaistoiveena irtokarkkeja ja Nylon Beat\nSamalla Pukkila eli kuitenkin tavallista nuoren elämää. Sairauttaan hän käsitteli naurun avulla ja musta huumori auttoi selviämään vaikeistakin paikoista.\n– Heitimme yhdessä sairaudesta vitsiä ja nauroimme sille, jolloin se ei enää kuulostanut ollenkaan niin pahalta. Totta kai myös pelotti, mutta ei siinä voinut jäädä panikoimaan ja itkemään.\nTotta kai myös pelotti, mutta ei siinä voinut jäädä panikoimaan ja itkemään.\nKun Pukkila oli 27-vuotias, hänen tilansa heikkeni ratkaisevasti. Oli mentävä elinsiirtojonoon ja toivottava, että oikea sydän osuisi kohdalle.\nJonossakin arkea elettiin huumorin kautta. Jopa siinä määrin, että läheisellekin ystävälle tilanteen vakavuus tuli lopulta yllätyksenä.\n– Se tuli todeksi vasta kun Lotan tila oli lopulta niin huono, että hän ei pystynyt itse kantamaan edes kauppakasseja ja liikkuminen hidastui. Silloin ajattelin, että nyt ollaan jonossa, mutta tässä voi käydä miten vaan.\nLotan tila oli lopulta niin huono, että hän ei pystynyt itse kantamaan edes kauppakasseja.\nVuonna 2017 sydämensiirtoja tehtiin 26 kappaletta. Kaikki siirtoa tarvitsevat eivät saa uutta sydäntä. Myös Pukkila tiesi tämän.\n– Lotta oli suunnitellut omat hautajaisensa. Me ystävät tiesimme kyllä mitä meidän pitäisi tehdä jos hautajaiset olisi täytynyt järjestää.\nHautajaisissa olisi mm. tarjottu irtokarkkia ja soitettu Nylon Beatia.\nSuunnitelma jäi onneksi tarpeettomaksi tiedostoksi tietokoneen kovalevylle.\nOdotettu puhelu ja uuden elämän säännöt\nSopivaa sydäntä odotettiin puoli vuotta. Pukkila hankki erityisen sydänpuhelimen, ettei oman puhelimen soimista tarvitsisi joka kerta jännittää. Kun odotettu puhelu lopulta tuli, sai Koski kuulla uutisen taksista matkalla sairaalaan.\n– Epäuskoisena nauroimme ja mietimme, että nytkö se tapahtuu mitä on niin pitkään odotettu.\nLeikkaus onnistui ja sydän sopi. Toipumista ja uuteen elämään totuttelua tosin värittivät etenkin aluksi tiukat säännöt.\n– Lotan luona ei kyläilty kipeänä eikä kyläillä vieläkään. Käsiä piti pestä joskus hulluuteen saakka, muistelee Niina huvittuneena.\nNiina vierailulla Lotan luona sairaalassa vuonna 2003. Niina Koski ja Laura Pukkila nuoruuskuvassa. Kuva: Lotta Pukkilan kotialbumi Puoli seitsemän\nUseimmat elinsiirron kokeneet pystyvät elämään normaalia elämää. Niin myös Pukkila. Hän rakastui liikuntaan ja endorfiinit veivät naisen mennessään.\nNykyään hän kilpailee elinsiirron saaneiden kilpailuissa ja aikatauluttaa elämänsä urheilun ympärille. Muutos on melkoinen, sillä ennen uutta sydäntä hikoilu ja hengästyminen olivat kiellettyjä.\nPukkila toimii aktiivisesti myös potilasjärjestöissä ja vertaistaistukitoiminnassa.\n– On tärkeää olla läsnä heille, jotka jonottavat sydäntä tai toipuvat siirrosta ja opettelevat uutta elämää. Haluan näyttää mitä elämä voi parhaimmillaan olla siirron jälkeen.\nLuovutettu sydän pelasti Lotan ja Niinan ystävyyden\nUusi sydän oli uusi alku myös Pukkilan ja Kosken ystävyydelle. Pitkä yhteinen historia ja yhdessä koetut vaikeudet antavat perspektiiviä.\nPukkilan onkin helppo nimetä ystävänsä parhaat puolet.\n– Ihailen Niinan itsenäisyyttä ja vahvuutta. Hän uskaltaa tuoda mielipiteensä julki.\nKoski kuvailee Pukkilaa pirteäksi tehopakkaukseksi.\n– Hän on todella sanavalmis. Joskus jään kyllä kakkoseksi, kun Lotta pistää tuulemaan!\nSydämen luovuttajaa naiset miettivät kiitollisuudella.\n– Kukaan ei tietenkään ole kuollut sen takia, että saan elää. Mutta minä saan elää sen takia, että joku muu on kuollut ja allekirjoittanut elinluovutuskortin ennen kuolemaansa. Siitä on kiitollinen olo.\nKoski hymyilee vieressä.\n– Lotan uusi sydän on antanut meille kaikille uuden elämän.


leppoisa lauantai - Vaaleanpunainen hirsitalo\nLauantai-iltaa! Onpas tänäänkin tuntunut syksyiseltä – vettäkin vihmoi pitkin päivää. Mutta hmm, syyskuussa kuuluneekin tuntua syksyltä :) Sitä ihmettelen miten muka voi olla jo 9. syyskuuta. Tätä menoa joulu on ylihuomenna!\nTänään kalenterissa luki ainoastaan tanssitytön treenit joten takana varsin leppoisa lauantai. Mummivaarilassa kahvit ja vastaleivottua (pisteet leipurille eli vaarille ensi kesänä 80 v.) omenapiirakkaa ღ Hieman kiertelyä kaupungilla. Juoksulenkki. Sauna. Ja seuraavaksi pizzaa. Houkuttelin tyttäret katselemaan kanssani Vampyyripäiväkirjoja – saas nähdä kuka meistä uskaltaa katsella ja kuka ei :D Itse olen tuon teinisarjan kaikki tuotantokaudet jo kertaalleen katsellut mutta nyt ajattelin aloittaa uudelleen alusta, tyttöjen kera. Hih.\nOlohuonetta koristaa kuvien kukkakimppu johon olen aivan ihastunut. Niin ihanan syksyinen, hyvällä tavalla :) Kynttilätkin sytytetty joten nyt sitä pizzaa ja ohjelma pyörimään.\nLeppoisaa illanjatkoa kaikille! Nyt on juuri sopiva keli kääriytyä torkkupeittoon ja oikaista itsensä television ääreen.\nPrevious hortensioita & ginipulloja\nNext tunnelmallinen sisustusinspis & sisustushaaveita\nja ellokselle shoppailemaan pääsee\njakkara löytyy, sohvapöytä vain haaveissa...\nsyyskuu 9, 2017 at 22:19\nMistä tuo musta kynttelikkö on peräisin? Tosi hieno!\nsyyskuu 10, 2017 at 23:19\nKynttelikkö on nimeltään Multi Candle Pin, valmistaja ENO Studio. Tilasin tuon muutama vuosi sitten KN2-nimisestä suomalaisesti nettiputiikista. Mutta siellä ei taida tuota tällä hetkellä olla… Muistan lukeneeni hetki sitten, että joku suomalainen putiikki on ottamassa tätä valimoimiinsa mutta en nyt juuri löytänyt enää tietoa, että mikä. Lupaan tulla kertomaan kunhan saan sen taas selville!\nsyyskuu 12, 2017 at 07:18\nKiitos! Tuo olisi ihana myös mun kotiin :)\nOi, miten ihanat kuvat! Kimpusta yritin katsoa, että mitä siinä on…Suurimman osan voisi löytää pientareelta tai oamsta pihasta, mutta nuo varsinaiset kukat näyttää ihan vieraille. Satutko tietämään nimeä?:)\nUusi aulkoasu! Näyttää hyvältä!<3\nsyyskuu 10, 2017 at 23:12\nKiitos Taina :) No kas, oikein kysyin tuon ihanan tumman, koiranputken näköisen kukan nimeä… arvaa muistanko… Vihertävän vaaleat kukat ovat jouluruusua. Ja no, lumimarjat tunnistatkin varmasti :)\nJaa mikä uusi ulkoasu? Olisko banneri? Sen tosiaan vaihdoin jokunen viikko (?) sitten kun teki mieli vaihtelua. Olen tuohon uuteen harvinaisen tyytyväinen – itsetehdyksi :)\nsyyskuu 10, 2017 at 00:12\nSuloinen syksyfiilis! Tuo kimppu on ihan todella kaunis, ja todistaa, että kukkien loistosta voi nauttia ympäri vuoden.\nsyyskuu 10, 2017 at 23:10\nEikös olekin! Tuollainen rento ja syksyinen olematta liian syksyinen :D\nsyyskuu 10, 2017 at 10:10\nIhana syksy, vaikka olisihan se kesä voinut parempikin olla. Kutimet kun lisään tuohon tunnelmaan, niin hyvä.\nsyyskuu 10, 2017 at 23:09\nNo olisihan tuo, todellakin… Voi kunpa olisi varaa reissata etelään joka kesä niin saisi nauttia edes pienen hetken auringosta ja lämmöstä! Kummasti kesäkuinen Mallorcan reissu nimittäin auttoi kestämään huonomman kesän.


Osakesäästäjä poliitikkojen kynsissä - Nordnet Blogi\nOsakesäästäjä poliitikkojen kynsissä\nEduskuntavaalit ovat edessä. Viimeistään nyt maamme 800.000 osakesäästäjän kannattaa tarkkaan pohtia, miten eri puolueet suhtautuvat meihin. Menneet neljä vuotta ovat olleet ikäviä, sillä olemme saaneet tottua lukuisiin veronkiristyksiin. Oikeusvaltiossa verotuksen tulisi olla ennustettava, mutta meillä ennustettavuus on kaukainen haave. Veroasteemme on nyt 45 prosenttia, joten EU:n piirissä vain pari maata verottaa kansalaisiaan vielä raskaammin kuin Suomi.\nVerrattaessa julkisen sektorin menoja bruttokansantuotteeseen Suomi menee jo EU:n kärkeen. Pöhöttynyt julkinen sektorimme ylittää siis sitä elättävän yksityisen sektorin kantokyvyn. Jos rahat loppuvat yritysmaailmassa, tapana on pyrkiä tehostamaan ja saneeraamaan varainkäyttöä. Kaksi viimeisintä valtiovarainministeriämme ovat valinneet jatkuvien veronkiristysten tien. Sen seurauksena kansalaisten ostovoima on ehtynyt ja taloudellinen lamamme on sekä pitkittynyt että syventynyt. Tätä taustaa vasten tuntuu uskomattomalta, että valtiovarainministeri Antti Rinne on julkisuudessa ilmoittanut haluavansa kiristää verotusta entisestään.\nEi voi välttyä epäilyiltä, että eräät puolueet suhtautuvat suorastaan kaunaisesti yrityksiin ja kotimaiseen omistukseen, vaikka nekin ilmoittavat haluavansa taloudellista kasvua ja uusia työpaikkoja. Vanhentuneet ideologiat, ehkä myös kateus, näyttävät estävän sellaisia verouudistuksia, jotka lisäisivät taloudellista hyvinvointia.\nToisin kuin ehkä jotkut poliitikot kuvittelevat, osakesäästäjät ovat aivan tavallisia ihmisiä. Vuoden 2013 verotilaston mukaan osakesäästäjien keskimääräinen osinkotulo pörssiyhtiöistä oli hieman yli 1.000 euroa. Mitä ilmeisimmin lähes kaikki osakkeet oli hankittu jo verotetuilla ansio- tai eläketulosäästöillä.\nViime aikoina on vaadittu muun muassa varallisuusveron palauttamista. Näitten ajatusten esittäjät lienevät täysin tietämättömiä niistä syistä, joiden vuoksi vero haudattiin vuoden 2006 alusta. Oikeilla suhteilla, joita vauraimmilla oli muita enemmän, vero oli lähes kokonaan häivytettävissä. Olen itse ollut tekemisissä erittäin varakkaiden henkilöiden kanssa, joiden verotettava varallisuus oli olematonta. Erilaisten omaisuuserien verotusarvo vaihteli laidasta laitaan. Pörssiosakkeet olivat raskaimmin kohdeltuja. Kiinteistöjen ja maaomaisuuden sekä listaamattomien osakkeiden verotusarvot olivat murto-osa niiden todellisista arvoista. Täysin verottomia varallisuusverotuksessa olivat talletukset ja joukkolainat. Monen omaisuuserän käypä arvo oli tuskin edes määriteltävissä, minkä vuoksi verohallinto taisi huokaista helpotuksesta, kun verosta päästiin eroon.\nOsinkoverotuksemme on muuttunut tilkkutäkiksi, joka vuosittaisilla kokoon parsimisilla on muuttunut entistä sekavammaksi ja epäjohdonmukaisemmaksi. Ennen vanhaan veromuutokset pohjustettiin komiteatyöskentelyllä. Aikaa kului, mutta lopputulos perustuikin sitten asiantuntijoiden näkemyksiin. Nyt poliitikot päättävät seikoista, joista heillä ei ole juuri lainkaan asian edellyttämää asiantuntemusta. Osinkoverofarssi kahden vuoden takaa oli piinallista seurattavaa.\nOsinkoverotus on piensijoittajien kannalta lähes täysin kaksinkertainen, sillä samat varat verotetaan sekä yhtiössä että osingonsaajan verotuksessa. Alhaisimmillaankin osinkoihin kohdistuva kokonaisvero on 40,4 prosenttia.\nEdellä oleva koskee siis piensijoittajia. Suursijoittajat saavat usein sekä osinkonsa että luovutusvoittonsa täysin verotta. Tähän onnelliseen verorälssiin kuuluvat esimerkiksi vähintään 10 prosenttia omistavat suuromistajat, sijoitusrahastot, vakuutuskuoren alla hoidetut salkut sekä yleishyödylliset yhteisöt, jotka tosin pääosin hoitavat sellaisia tehtäviä, jotka muuten lankeaisivat julkisen sektorin hoidettaviksi.\nVoi hyvällä syyllä kysyä miksi verottaja subventoi rahastosijoituksia suorien osakesijoitusten kustannuksella. Rahastoyhtiöitä omistavat pankit ja pankkiiriliikkeet tuskin tarvitsevat tällaista tukea. Subventointi kohtelee kaltoin kotimaisia yrityksiä, sillä suorat osakesijoitukset kohdistuvat valtaosin kotimaisiin osakkeisiin. Rahastot sijoittavat pääosin ulkomaisiin kohteisiin.\nMyös vakavaraisten listaamattomien yritysten omistajia kohdellaan osinkoverotuksessa pörssiyhtiöiden pienomistajia huomattavasti hellemmin. Ainoana maana maailmassa Suomi rankaisee pörssiyhtiöitä muita yrityksiä kovemmalla osinkoverotuksella. Ilmeisesti ei haluta, että yhtiöt hakeutuvat pörssiin kasvun edellyttämän rahoituksen turvaamiseksi. Pannassa ovat näköjään myös pörssilistauksen tuoma julkinen osakekauppa ja avoin tiedottaminen.\nUseimmille ulkomaisille sijoittajille verotus ei ole mikään ongelma. Tämä selittää osaltaan monen menestyvän suomalaisen yhtiön liukumisen ulkomaiseen omistukseen, millä saattaa olla ikäviä seurauksia työpaikkojenkin sijainnin suhteen.\nKun 1990-luvun alkuvuosina ansiotuloverotus ja pääomatuloverotus eriytettiin toisistaan, maamme eturivin veroasiantuntijoiden suosituksesta jälkimmäisestä tuli tasavero. Progressiivinen vero johtaa epäoikeudenmukaiseen lopputulokseen, kun pääomatulot eivät kerry tasaisesti kuten palkat ja eläkkeet ja kun pääomatuloihin liittyy myös varsin konkreettinen tappioriski. Pääomatuloon ei liity muitakaan palkkatulon etuja kuten työsuhdeturvaa tai eläke- ja loma-ansaintaa.\nPoliitikot päättivät kuitenkin asiantuntijoista piittaamatta tuoda progressiivisen verotuksen myös pääomatuloihin vuodesta 2012. Tosin korkotulojen lähdevero jätettiin jostain syystä progressiivisuuden ulkopuolelle. Muutenkaan veroneutraliteetti ei toteudu pääomatulojen verotuksessa, sillä esimerkiksi vuokratuloa kohdellaan lempeämmin kuin piensijoittajien osinkotuloa. Progressiivisuuden tuominen pääomatuloihin on eräänlainen ”sesam aukene” niille poliitikoille, joille kansalaisten säästämisinto on vastenmielistä. Lähes vuosittain progressiivisuuskynnystä on peukaloitu alaspäin ja marginaaliveroa korotettu. Julkisten lausuntojensa perusteella valtiovarainministerimme näyttää olevan valmis jatkamaan tätä pelleilyä veronmaksajien kustannuksella.\nMarraskuussa 2014 maamme johtaviin veroasiantuntijoihin kuuluva Janne Juusela esitti EVAn julkaisemassa kirjasessa oman ehdotuksensa osinko- ja pääomatuloverotuksen uudistamiseksi (ks. myös kirjoituksemme ”Osinkojen verotus kaipaa uudistamista”, 16.11.2014). Juuselan malli on yksinkertainen, selkeä ja johdonmukainen. Se on myös oikeudenmukainen ja johtaa kaikkien pääomatulojen neutraaliin verotukseen. Juuselan mallissa veropohja on laaja. Näin ollen se johtaisi mitä ilmeisimmin hyvään lopputulokseen myös veronsaajan eli valtion kannalta. Apu olisi siis lähellä, mikäli haluttaisiin kertaheitolla päästä eroon yhä sekavammaksi muuttuneesta osinkoverotuksesta.\nViime aikoina on keskusteltu paljon myös perintöverotuksesta. Tämä veromuoto on sikäli omituinen, että perinnönsaajalla on harvoin käteisvaroja veron suorittamiseksi. Yleensä perityt varat ovat sellaisessa muodossa, ettei niitä pysty myymään lainkaan tai ei ainakaan nopeasti aiheuttamatta turhaa vahinkoa. Esimerkkejä tällaisista perintövaroista ovat yritysosuudet, kiinteistöt ja maaomaisuus. Perintöveron ongelmallisuuden vuoksi siitä luovuttiin Ruotsissa vuonna 2005 ja Norjassa viime vuonna. Virolla ja Venäjällä ei ole koskaan ollut perintöveroa.\nViime vuonna edesmennyt Janne Niska siirsi testamentilla yritysryhmänsä yhdeksälle työtoverilleen. Yritysosuuksilla on huomattava arvo paperilla, mutta niillä ei ole lainkaan toissijaismarkkinoita. Miljoonien eurojen käteisvarojen hankkiminen perintöveroon ei taida kovin monelta onnistua. Tänä vuonna korkein marginaalivero tällaisessa tapauksessa on peräti 36 prosenttia perinnön arvosta.\nPoliitikkojemme johtopäätökset perintöverosta ovat päinvastaiset kuin naapurimaissamme. Valtiovarainministeri Jutta Urpilaisen johdolla perintöveroa on kiristetty rajusti vuodesta 2012 alkaen. Eipä ihme, että osa maksukykyisimmistä veronmaksajistamme on ilmoittanut joutuvansa lähtemään maasta perintöveron vuoksi. Todennäköisesti huomattavasti suurempi joukko on jo lähtenyt veropakolaisiksi kaikessa hiljaisuudessa. Sananlaskun mukaan ahneella on tietty loppu.\nansiotuloverotus Janne Juusela julkinen sektori osinkoverotus pääomatuloverotus perintöverotus progressiivisuus sijoitusrahasto varallisuusvero veroaste veropakolaisuus verorälssi\nSuomen poliitikoilla on enimmäkseen sellainen käsitys, että vaurastuminen sinänsä on erittäin paheksuttavaa, halveksuttavaa ja rangaistavaa. Otetaan esim. 2 eri henkilöä: Henkilö A:ta ei ole kiinnostanut kouluttautua lainkaan ja hän on 18 ikävuoden jälkeen ollut pelkästään pätkätöissä. Henkilö A elää enimmäkseen tulonsiirtojen avulla. Henkilön A varallisuus 40 vuotiaana on 0€. Henkilö B on hankkinut itselleen korkeakoulutuksen, koulutustaan vastaavan työpaikan, säästänyt suuren osan palkastaan ja sijoittanut ylimenevän osan. Henkilön B varallisuus 40 vuotiaana on 400.000€. Moni vasemmistopoliitikko (Vasemmisto, SDP, PS ja Vihreät) näkevät punaista kuulleessaan henkilön B varallisuuden. Muistan Sarasvuon kerran sanoneen, että Jutta Urpilainen olisi halunnut takavarikoida Sarasvuon omaisuuden, koska Sarasvuolla… Lue lisää >>\nMiksi käydä töissä, kun voi maata sohvalla ja valtio maksaa toimeentulon? Työssäkäyväähän vain verotetaan, niin eikö sillon ole parempi, että kaikki jäämme kotiin ja kukaan ei vaurastu? Kaikille tasavertainen kurjuus on meille kateellisille suomalaisille parempi ratkaisu, kuin onnellisuus.\nValtion varoilla kaikille kansalaisille torkkupeitto, no ei, itte maksan 30% osingoista veroa valtion virkakoneiston pyörittämiseen. Jos vero ois esim.15% sijoittaisin osingot uudestaan taatusti kerryttäis osinkoveroja enemmän kuin nyt. Jossain vaiheessa saan tarpeeksi ja muutan muualle niin jäävät nuokin prosentit saamatta verottajalta.\nSuosittelen itse kullekin muuttoa pois Suomesta. Allekirjoittanut muutti Yhdysvaltoihin viisi vuotta takaperin juurikin verotuksellisista syistä. Palkkatulot tuplaantuivat ja osinkotulojakin verotetaan kevyemmin.Profit vai miten se nyt menikään.\nKomppaan tätä. Kevyesti harmittaa että itse tuli lähdettyä Suomesta vasta viime vuonna. Verottaja sai vietyä parhaiden uravuosien tienesteistä leijonanosan pohjattomaan kitaansa – ja näin lapsettomana ei tullut nautittua tulonsiirtojen saamapuolesta. Jos olisin tajunnut lähteä aiemmin olisin nyt jo mukavasti taloudellisesti riippumaton, mutta Suomessa kansankapitalismi on *syntiä* joten olen uudessa kotimaassani käytännössä vähävarainen… Suomi on sosialistinen maa, lähtekää pois sieltä kun vielä pääsee.\nHei vatupassi ja Iipo, Kiva kuulla, että olette tosiaan muuttanut pois suomesta, eikä vain jäänyt ajatuksen tasolle. Itse olen harkinnut erittäin vakavasti suomesta muuttoa heti kun olen hoitanut opiskeluni täällä loppuun. Täällä tosiaan vallitsee kateuden ilmapiiri ja periaate, että sitten on hyvä kun kaikilla on tarpeeksi vähän. Läpeensä sosialistinen maa, mitä sitä peittelemään. Ja erinomainen kirjoitus Lindströmiltä!\nMiksi odottaa muuttoa opiskelujen loppuun? Houkuttaako sosilistisen Suomen ilmainen koulutus liikaa?\nKirjoituksesta saa jotenkin käsityksen että SDP on kaiken pahan alku.mutta kyllä porvarit ovat muotoilleet Suomea mieleisekseen koko 2000-luvun ja jäljet ovat peloittavat. Ja jos katsoo piensijoittaja kohtelua ei kokoomus ja keskusta ole yhtään piensijoittaja myönteisempiä kuin ns. vasemmisto puolueet. Vaalit tulossa ja taas luvataan 1000 e verovapaita osinkoja.\nPääomavero ei ole tasavero. Koiravero on tasavero, josta jokainen maksaa yhtä paljon.\n“Eipä ihme, että osa maksukykyisimmistä veronmaksajistamme on ilmoittanut joutuvansa lähtemään maasta perintöveron vuoksi.” Vai että ihan joutunut 😀\n”Sananlaskun mukaan ahneella on tietty loppu.” Eli paskanen. Toisaalta kaikkien taivallus päätyy samaan lopputulemaan varallisuudesta tai ahneudesta riippumatta. Mutta tottahan se on, että nämä kaikkein ahneimmat voivat siirtyä odottelemaan loppuaan kevyemmiän verotuksen maahan, ettei ihan heti pääse makkara leivän päältä loppumaan. Tottahan sekin on, että tämä jatkuva poukkoilu pääomaverotuksen suhteen ei anna mitenkään hyvää kuvaa päättäjistä. Pelottaa vähän toi persujen mahdollinen hallitukseen tunku. Ne iipot vaikka ovat niin oikealla, että hirvittää, niin heidän persuideologiaansa kuuluu sellaisen varallisuuden verotuksen kiristäminen, joka ylittää tavallisen persukannattajan keskimääräisen varallisuustason. Pidelkää hatuistanne kiinni. No, ehkä ympäripyöreä yrittäjä-Sipilä pystyy pitämään sen poppoon aisoissa. Ja voihan se… Lue lisää >>\nTällä hetkellä insentiivit ovat aivan nurinkuriset. Sain vähän aikaa sitten isomman potin sijoitettavaksi ja mielellään ostaisin suomalaisia osakkeita, mutta on selvästi edullisempaa sijoittaa rahastojen kautta ulkomaisiin osakkeisiin ja välttää osinkoverot. Pelottaa jos persut ja SDP ovat seuraavassa hallituksessa ja palauttavat varallisuusveron. Muutan luultavasti ulkomaille jos varallisuusvero palautetaan.\nKöyhiltä pitäisi viedä suusta vaikka viimeinenkin leivänmuru mutta kun varakkaamman pitäisi osallistua lamatalkoisiin alkaa itku poru. Jos ei ole tämän vertaa varaa osallistua Suomen pelastamiseen niin tervemenoa. Tässä lainaus varallisuusveron määrästä kun sitä viimeksi perittiin “Verotettavan varallisuuden alaraja ja veroprosentti säädettiin yhdeksi vuodeksi kerrallaan. Viimeksi, vuonna 2005, luonnolliset henkilöt maksoivat varallisuusveroa 80 euroa, jos henkilön ns. käypää arvoa alemmalla verotusarvolla laskettuna varallisuus oli 250 000 euroa, sekä tämän rajan ylittäneestä varallisuuden osasta 0,8 prosenttia. Verovelvolliset yhteisöt maksoivat varallisuusveroa yhden prosentin varallisuudestaan.”\nJokaisen piensijoittajan on syytä mennä äänestämään. Ja ennenkaikkea olla äänestämättä vasemmistopuolueita. Oikeiston äänestäminen ei vielä takaa mitään, mutta takuuvarmasti järkevämpi vaihtoehto kuin vasemmisto.\nSamaa mieltä kannattaa äänestää ja ennenkaikkea olla äänestämättä kokoomusta ja rkp:tä. Ääni näille puolueille on ääni rikkaan eliiitin verojen minimoinnille ja mielummin verovapaudelle. Eliitin verothan maksaa piensijoittajat ja palkansaajat.\nHei Repe, Ettekö te kommunistit tai sosialistit tajua että sahaatte omaa oksaa. Ja toinen. Ei suomessa ole mitään eliittiä joten ei syytä paniikkiin. Koita hengittää rauhassa ja tajuta ympäröivä maailma.\nJos vielä Kataisen/Stubbin hallituksen jälkeen äänestää kokoomusta niin kyllä täytyy miettiä että kuka sitä ympäröivää maailmaa ei tajua.\nAnsiokas kirjoitus, jälleen kerran, kiitos siitä. Kiristäkää vain verotusta, täältä pesee – Olen v. 2013 pienentänyt omaa verorasitustani nostamalla säästöasteeni 7 % -> 35%, EVAn totuus veroistasi-laskurin mukaan kokonaisveroasteeni on pudonnut lähes 8%. ‘Ylijäänyttä’ rahaa on nyt sijoitettuna Atlantin tuolle puolen sekä kotimaisiin osinko- osakkeisiin. Hyväksyn kaikki minulle osoitetut verot, mutta haluan että myös palvelut pelaavat – ei niin että lapsi ei pääse ilman viivettä akuuttiin hoitoon tai että vanhukset ovat kotihoidossa oman onnensa nojassa koska kantokykymme ei riitä kaikkien aikojen verotuksesta huolimatta hoitamaan asioita holtittoman byrokratian ja asioiden täysin järjettömän järjestämisen vuoksi (vrt esim v. 2008 verokertymiin, nyt +10… Lue lisää >>\nOlen siirtymässä Aasiaan pois tästä verohelvetistä. Tämä on minun ratkaisuni! Yritän vauhdittaa taloudellisen itsenäisyyden saavuttamista siirtymällä pois kateuden riivaamasta Suomesta. Itsekin olen huolestuneena kuunnellut muiden muassa Antti Rinteen, Paavo Arhinmäen ja myös perussuomalaisten puheita. Arhinmäki on umpikateellinen ymmärtämätön idiootti. Häntä kuunnellessa vaikuttaa siltä, että hän ei todellakaan ole kovin fiksu tyyppi. Hän on tyypillinen äärivasemmistolainen populisti, jonka puheet ovat täynnä suoranaista vihaa suurempituloisia ja rikkaita kohtaan, eikä mitään kunnollisia ehdotuksia valtiontalouden parantamiseksi ole häneltä ikinä kuultu. Hänen voimakas vastakkainasetteluun pyrkivä asenteensa on koko kansalle erittäin haitallinen. Rinne vaikuttaa paljon Arhinmäkeä järkevämmältä, mutta hänkin on umpikateellisen kansaa omaan jalkaan ampuvan sos.… Lue lisää >>\nTervemenoa Mikko niin pitkälle kuin pippuri kasvaa, vaikka Thaimaahan. Siellä on kaunista rantaviivaa, ystävällisiä ihmisiä ja halpoja naisia. Elinkustannukset ovat myös pienet Suomeen verrattuna. Eikä siellä tarvitse miettiä ketä äänestää, kun junttakenraali pitää jöötä. Ja militanttina aseenhalaajana voit aina yrittää pyrkiä paikallisiin pamputusjoukkoihin pätemään. Toinen vaihtoehto on, että jäät Suomeen ja äänestät reilusti vaan persuja, että kadut ainakin pysyisivät puhtaina kaiken maailman mutakuonoista.\nÄänestän persuja (tosin hieman vastentahtoisesti) ja muutan Japaniin. En ole menossa kehitysmaahan nyt enkä ikinä. Japanissa pääomatuloveroaste on ollut viime vuosina 10 %, mutta nyt se ilmeisesti palautuu “normaalille tasolle” 20 %. Yleisesti ottaen näyttää siltä, että Japanissa ymmärretään pörssiosakesijoittamisen päälle keskimäärin paljon paremmin kuin Suomessa. Se on hyvin yleinen “sivutyö” siellä. Jopa kotiäidit tekevät sitä. Minulla on vaimoehdokas odottamassa Japanissa, mutta tämä ei ole ainoa syy sinne muuttamiseen – olisimme nimittäin voineet päättää, että asumme Suomessa. Joistakin syistä se ei tuntunut minulle hyvältä ajatukselta ainakaan juuri nyt. Politiikka ja erityisesti talouspolitiikka on ohjannut minua aloittamaan yhteisasumisemme Japanissa eikä Suomessa.… Lue lisää >>\nKyllä ulkosuomalainenkin saa äänestää eduskuntavaaleissa. Kansalaisuus riittää, itseasiassa ei ole edes koskaan tarvinnut asua Suomessa. Vaalipiiri periytyy silloin vanhemmilta.\nRepe Repe Repe, En ole koskaan ollut ilmaista koulutusta vastaan ja mielestäni koulutuksen tulisikin olla ilmaista kaikille suomalaisille ja koulutuspaikkojen määrää tulisi lisätä. Tiedän, että tämä syö verotuloja. Mutta tämä ei ole ongelma. Vaan tehottomat virastot joissa on aivan liikaa väkeä. Nämä täysin tehottomat virastot kuin neuvostoliitossa konsanaan, syövät valtion kassoja. Jos valtion kontoreita tehosstettaisiin ja päällekkäisyyksiä poistettaisiin niin julkinen sektorin menoja voitaisiin leikata murto-osaan. Aivopäkinä: 1975 – 2009 julkinen sektori kolminkertaistui reaalisesti. Ja tästä vain paisunut lisää kuin pulla taikina. Kuulostaa oksettavalta. Ja nyt kun mietitään 1975-luvun teknologiaa versus tämä päivän, niin eikö julkisen sektorin olisi tullut pienentyä teknologian… Lue lisää >>\nPerintövero on ehdottomasti säilytettävä jossain muodossa, mutta sitä voidaan yrittää parantaa ottaen huomioon tekstissä mainitut, vaikkakin harvinaiset tapaukset. Minulla on todellakin sitä vastaan, että jotkut Fazerin ties kuinka monen polven kakarat saavat ilmaisen oloneuvoksen aseman pelkän syntymän tuoman sattuman perusteella yhteiskunnassa, jossa kaikkien pitää tehdä töitä. Näitä perijöitä pelaa tälläkin hetkellä keskustan asunnoissa pleikkaria kovalla äänellä keskellä yötä kalsarit jalassa, juo olutta ja häiritsee meitä työssäkäyviä, joille ei ole tullut miljoona-asuntoa perintönä ja jotka joutuvat heräämään aamulla. Aidossa markkinataloudessa perintöveron pitää olla lähtökohtaisesti 100 prosenttia, jolloin jokainen itse työllään ansaitsee asemansa. Kapitalismissa se on 0 prosenttia. Minusta osinkoja saakin verottaa,… Lue lisää >>


Bitcoinit Ovat Arvottomia Testiraportti\nBitcoinit Ovat Arvottomia\nYksi kryptovaluuttojen suurimmista riskeistä on se, että niiden käyttämä protokolla on erittäin turvallinen. Kaikki transaktiot on salattu kryptografisesti ja hajautettu. Tämä tekee rahan varastamisen mahdottomaksi, jos väärä henkilö tai organisaatio yrittää peukaloida sitä Bitcoinit Ovat Arvottomia. Korkean turvallisuustason vuoksi kryptovaluutan kryptografinen salaus pitää sen tiedot turvassa. Näin ollen se on erinomainen tapa sijoittaa tämäntyyppiseen valuuttaan.\nTurvallisuus on kriittinen näkökohta minkä tahansa kryptovaluutan kohdalla. Vaikka kryptovaluutan verkko käyttää massiivista tietokoneverkkoa, se on silti altis hakkereille. Lohkoketju on onneksi rakennettu hajautettuun verkkoon, mikä tekee siitä vaikeasti hakkeroitavan Bitcoinit Ovat Arvottomia. Lisäksi kryptografian turvallisuus tekee hakkerien jäljittämisestä helppoa, mutta on myös tärkeää varmistaa, että salasanasi ovat vahvat. Varmista siis, että käytät vahvaa salasanaa!\nKryptovaluuttojen turvallisuus on valtava huolenaihe. Hakkerin hyökkäyksen riski on erittäin suuri. Avain kryptovaluutan turvaamiseen on varmistaa, että omaisuutesi eivät ole alttiita ulkopuolisille hyökkäyksille. Sinun on käytettävä turvallista lompakkoa ja turvallista valuutanvaihtoa. Kun ostat kryptovaluuttaa, sinun on varmistettava, että se ei ole vain salattu, vaan että se on täysin suojattu. Halua lukea lisää aiheesta: Osta Iota 10 0 Vipu


Mitä yhtiöjärjestyksen vastaisesta päätöksestä voi seurata?\nViikon kysymys: Mitä yhtiöjärjestyksen vastaisesta päätöksestä voi seurata?\nYhtiökokouksessa tehtiin yhtiöjärjestyksen vastainen päätös, josta tehtiin pöytäkirjaan eriävä mielipide lauselma. Hallitus ei suostunut virhettä korjaamaan ja jouduin hakemaan yksityisen juristin lausunnon jossa asian oikaisemiseksi neuvottiin asiasta nostamaan kanne. Tämän jälkeen hallitus ryhtyi toimiin asian oikaisemiseksi.\n1. Onko hallitus korvausvelvollinen, koska lausunto oli minulle maksullinen?\n2. Miten ja mistä korvaus tulee minun hakea?\nHallituksen jäsenet saattavat olla velvollisia korvaamaan sinulle aiheutuneen vahingon. Vahingonkorvausvelvollisuus edellyttää sitä...


Meiltä työkseen autoja ajavilta toimittajilta kysytään usein, mikä on unelma-automme. Vastaukset ovat usein vältteleviä, sillä helppoa vastausta ei ole. Maailmassa on yksinkertaisesti liikaa vaihtoehtoja; kuten kaikki sitä juuri oikeaa ja uutta autoa etsivät tietävät.\nOlen kuitenkin viime aikoina keksinyt itselleni selkeän suosikin. Valitettavasti vain sellaista ei saa kaupasta – eikä todennäköisesti saa edes kovin pian, jos milloinkaan. Minä haluan autonomisen ja sähköllä kulkevan matkailuauton.\nKun olette hekottamiseltanne toenneet, niin miettikääpä asiaa hetki kanssani. Mikä olisi oikeasti fiksumpi ratkaisu? Päivisin sitä voisi harrastaa mitä kukin nyt haluaa harrastaa, ja yön tullen sitä voisi käydä nukkumaan, kun matkailuauto siirtyisi päästöttömästi seuraavaan kohteeseen. Tämä, jos mikä, on unelmaratkaisu moneltakin kannalta.\nSähkö tekee vahvasti tuloaan henkilöautoihin, joten on vain ajan kysymys ennen kuin sähköä löytyy myös matkailuautojen voimalinjoista. Pelkällä sähköllä kulkeva matkailuauto on – ainakin nykyisellä akkuteknologialla ja latausverkostolla – melko mahdoton yhtälö, mutta kyllä maailman Pelle Pelottomat ovat jo sellaisiakin rakentaneet.\nSkeptikot ovat puolestaan sitä mieltä, että autonomiset autot yhtä utopistisia kuin mitä rakettiautot olivat 60-luvulla. Siihen on varmasti kyllä matkaa, että matkailuauto osaisi syrjäpoluilta tietylle leirintäalueelle ja sieltä varatulle paikalle, mutta moottoriteillä autot liikkuvat pian itsekseen nopeammin kuin mitä moni uskoo. Ja minä olisin tyytyväinen jo tähänkin ratkaisuun. Mikään ei nimittäin ole tylsempää kuin siirtyminen matkailuautolla moottoritiellä paikasta A paikkaan B.\nHyväksyn senkin, etten voisi nukkua matkan aikana vaan minun olisi istuttava ratin takana. Sekin olisi nimittäin jo huomattava etu, jos voisin hyödyntää tuon normaalisti ratin takana istumani ja tylsistyneenä eteenpäin tuijottamani ajan vaikkapa perillä olevaan kohteeseen tutustuen. Tämä olisi mahdollista, kun auto olisi vastuussa ohjaamisesta. Minun vastuullani olisi puuttua ajamiseen vain tarvittaessa.\nVieläkö naurattaa? Minua ei, koska unelma-autoani ei tee kukaan – vielä.\n24.5.2017\tVesa Eskola\nArvoisa lukija, painettu Moottori on nyt uudennäköinen. Tästä numerosta alkaen Moottori on myös hiilineutraali


Vuokranantaja viittaa kintaalla kosteusvauriolle - 10 vastausta kerros- tai rivitaloasujaa askarruttaviin kysymyksiin - ESS.fi\nVuokranantaja viittaa kintaalla kosteusvauriolle - 10 vastausta kerros- tai rivitaloasujaa askarruttaviin kysymyksiin\nLahtelaisia vuokrataloja. Kuvituskuva. Kuva: Pirjo Kamppila\nVuokralaisella on hieman erilaiset oikeudet ja velvollisuudet kuin asunnon omistajalla. Kokosimme kymmenen pulmaa, jotka ovat askarruttaneet vuokralla asuvia.\n1 Mitä tarkoittaa, että asuntoa vuokrattaessa tehdään kuntokatselmus?\nKuntokatselmus kannattaa tehdä aina ennen vuokra-asuntoon muuttamista. Siinä vuokranantaja käy vuokralaisen kanssa läpi asunnon pintojen ja varusteiden kunnon. Havainnot kirjataan paperille. Jo olemassa olevat asumisen jäljet kannattaa valokuvata paperin liitteeksi. Näin sekä vuokralainen että vuokranantaja pystyvät helposti toteamaan vuokrasuhteen päättyessä, onko asuntoon syntynyt uusia, ehkä jopa korjaamista vaativia kulumisjälkiä. Jos tunnet vuokralaisena epävarmuutta kuntokatselmukseen osallistumisesta, voit pyytää mukaan esimerkiksi vanhempasi.\n2 Voinko kuljettaa polkupyörän hissillä ylös kerrostaloasuntooni sisälle vaikka joka päivä? Voivatko muut asukkaat isännöitsijän kanssa kieltää tämän vain siksi, että se ärsyttää heitä?\nNiin sanotut talonmiesvuorot eivät sido osakasta juridisesti, vaan ainoastaan moraalisesti.\nLähtökohtaisesti taloyhtiö ei voi rajoittaa asukkaiden kulkemista. Kotiinsa saa siis mennä hissillä, myös pyörän kanssa, vaikka renkaiden mukana tulisikin porrashuoneeseen rapaa.\nTeoriassa kuljetuskieltoa voisi perustella hissin turvallisella käytöllä. Todellisuudessa hissillä pitää voida kuljettaa niin ihmisiä kuin tavaraa.\n3 Rivitalossamme on sovittu kiertävä talonmiesvuoro. Joudunko vuokralaisena osallistumaan talven lumitöihin?\nEt joudu, ellei asiasta ole sovittu vuokrasopimuksessa erikseen ja yksilöidyn tarkasti. Huomaa kuitenkin, ettei vuokranantaja voi kirjata vuokrasopimukseen yleispykälää, joka velvoittaisi vuokralaista osallistumaan taloyhtiön kaikkiin talkoisiin, sillä talkoot ovat vapaaehtoista toimintaa. Osakastakaan eivät niin sanotut talonmiesvuorot sido juridisesti, vaan ainoastaan moraalisesti. Osallistumattomuudesta ei siis voi antaa varoitusta, eikä lähettää laskua.\n4 Kun muutin nykyiseen kerrostaloasuntooni vuokranantaja ilmoitti, että sukunimeni tulee ala-aulan ilmoitustaululle, mutta jos haluan nimeni myös omaan oveeni, minun pitää maksaa kirjaimet itse. Kuuluuko tämä todella vuokralaiselle?\nOn taloyhtiön etu tietää ja kertoa, kuka huoneistossa asuu. Tieto palvelee paitsi talon omia asukkaita myös postia ja hätätilanteessa pelastusviranomaisia. Fiksu taloyhtiö siis hankkii kirjaimet oveesi. Suomessa tämä on yleinen käytäntö.\n5 Miksi ihmeessä taloyhtiömme saunassa on patteri?\nPatteria tai lattialämmitystä tarvitaan pesutiloissa monestakin syystä. Ensinnäkin lämpö kuivattaa tilan käyttökertojen välillä. Vesi haihtuu ilmaan pinnoilta ja rakenteista, ilmanvaihto siirtää kostean ilman pois ja pesutila pysyy kunnossa.\nToinen syy on Suomen talvi: Ilman patteria tai lattialämmitystä saunaosasto voisi pakkasjaksolla kylmetä niin paljon, että rakenteet vaurioituvat ja vesiputket jopa jäätyvät. Tämä tietäisi pahimmillaan vesivahinkoa ja remonttia.\nKolmas peruste on mukavuus: Kun suihkussa käydään lämmittämättä saunaa, se on paljon miellyttävämpää tilan ollessa lämmin.\n6 Minulla on maksuhäiriömerkintä, voinko silti saada vuokra-asunnon?\nMaksuhäiriöt vaikeuttavat vuokra-asunnon saamista. Yksityisetkin vuokranantajat tarkistavat nykyisin vuokralaiseksi pyrkivän maksuhäiriöt ja luottotiedot.\nLisäksi maksuhäiriö voi vaikeuttaa kotivakuutuksen saamista. Osa vakuutusyhtiöistä voi myöntää vakuutuksen, jos maksuhäiriömerkintä on vanha tai ei kovin vakava. Sen sijaan tuoreet maksamattomat laskut ja etenkin piittaamattomuus oman talouden hoidossa vaikeuttavat asioita niin asunnon vuokraamisessa kuin kotivakuutuksen saamisessa.\n7 Havaitsin keittiössä kosteusvaurion. Ilmoitin siitä vuokranantajalle, joka sanoi, ettei vauriota korjata, koska asunnossa on jo tehty niin paljon remonttia. Voiko taloyhtiö velvoittaa asunnonomistajan korjaamaan kosteusvaurion?\nKyllä voi, ja se on jopa sen velvollisuus. Asunto-osakeyhtiölaki velvoittaa taloyhtiön hallintoa ja osakkaita hoitamaan yhteistä omaisuutta huolella. Havaittujen kosteusvaurioiden korjaaminen on juuri tätä. Lisäksi vaurion korjaaminen heti tulee kaikista halvimmaksi. Asuttavaksi tarkoitetun tilan täytyy myös olla rakenteiltaan terve, joten osakas ottaa tässä riskin korvausvaateista, jos asukas sairastuu. Niin ikään korvausvaaderiski voi syntyä taloyhtiöön päin, jos rakenteet vaurioituvat.\n8 Saanko maalata asuntoni parvekkeen seinät, kaiteet ja muut pinnat sisäpuolelta haluamallani värillä, vai tarvitaanko taloyhtiön lupa?\nVuokra-asunnon remontit, mukaan lukien maalaamiset, ovat kiellettyjä ilman vuokranantajan lupaa. Jos vuokranantaja sallii maalaamisen, voit sen tehdä. Huomioi kuitenkin, että parvekkeen ikkunaseinä on asunto-osakeyhtiössä taloyhtiön vastuulla, koska se on osa rakennuksen julkisivua. Sen väritystä ei saa muuttaa ilman taloyhtiön lupaa. Luvan hankkiminen taas kuuluu asunto-osakeyhtiössä osakkaalle, ei vuokralaiselle. Vuokrataloyhtiössä lupa-asian käsittelee vuokrataloyhtiö.\n9 Poikaystäväni on muuttamassa vuokra-asuntooni. Riittääkö, jos ilmoitan muutosta isännöitsijälle?\nEi riitä. Isännöitsijälle ilmoittamisen lisäksi on tehtävä muuttoilmoitus maistraatille ja postiin. Verkossa tämä onnistuu esimerkiksi osoitteessa http://www.posti.fi/muuttoilmoitus/. Asiasta on fiksua kertoa myös vuokranantajalle. Tosin lain mukaan vuokralaisella on oikeus käyttää asuntoa yhteisenä kotina puolisonsa ja perheenjäsentensä kanssa, eikä tähän tarvita vuokranantajan lupaa.\n10 Vessan vesihana on alkanut vuotaa. Kenelle voin ilmoittaa asiasta?\nJos asut vuokralla, ilmoita viasta vuokranantajalle, paitsi jos vuokranantaja on ohjeistanut tekemään vikailmoitukset suoraan huoltoyhtiölle.\nJos asut omistusasunnossa, ilmoita viasta huoltoyhtiölle. Huoltoyhtiön nimen ja yhteystiedot löydät talosi ala-aulan ilmoitustaululta. Jos huoltoyhtiötä ei ole, asia kuuluu isännöitsijälle. Taloyhtiön vastuunjakotaulukon mukaisesti korjauksen maksaa taloyhtiö, koska hanat ovat sen vastuulla.


Tubettaja Mansikkka: ”Kun on oikeasti hauskaa, ei mieti miltä näyttää” | Fit.fi\nMaiju Voutilainen pitää yhtä Suomen suosituimmista tubekanavista.\nTubettaja Mansikkka: ”Kun on oikeasti hauskaa, ei mieti miltä näyttää”\nTubettaja Maiju Voutilainen, 21, alkoi seuraamaan somessa erikokoisia ja -näköisiä ihmisiä. Se auttoi häntä hyväksymään myös itsensä.\nVäite: Mielenterveysongelmista on hankala puhua Suomessa.\nKyllä ja ei. Kun olen itse puhunut masennuksesta ja ahdistuksesta, ihmiset ovat suhtautuneet minuun hyvin ja olen saanut lähes aina hyvän vastaanoton. Mielenterveysongelmista ei kuitenkaan puhuta tarpeeksi, joten monelle kynnys avautua on varmasti turhan iso.\nVäite: Kirjoittaminen auttaa käsittelemään tunteita.\nKirjoittaminen on auttanut ainakin minua. Olisi mahtavaa, että kaikki löytäisivät oman tavan purkaa huonoja fiiliksiä. Kirjoittamisen lisäksi olen ilmaissut itseäni esimerkiksi harrastamalla teatteria. Uusin keinoni hallita pahaa oloa on siivoaminen. Se on paras tapa purkaa huonoja fiiliksiä! Samalla saa hyötyliikuntaa, ja lopputuloksena on kiiltävä koti.\nVäite: Jokainen vartalo on kaunis.\nOlen ehdottomasti tätä mieltä. Kaunis ei tarkoita sitä, että vartalon pitäisi olla täydellinen, sillä virheet kuuluvat kauneuteen. Tärkeintä on, että itsellä on hyvä olla. Viime kesänä kuvasin videon, jossa kekkuloin alusvaatteisillani. Se oli todella puhdistava kokemus. Huomasin, että minulla on hyvä olla kehossani ja kehoni pystyy moniin asioihin, vaikka se ei olekaan täydellinen.\nVäite: Onnellisuus on kiloista kiinni.\nOnni on täysin muista asioista riippuvainen. Onnellisuus on kiinni omasta asenteesta ja tulee ehdottomasti sisältäpäin. Kun painoin kymmenen kiloa vähemmän, ajattelin olevani liian iso. Nyt kun olen isompi, ajattelen olevani juuri hyvä. Olen ympäröinyt itseni ihmisillä, jotka tukevat minua kaikessa ja hyväksyvät minut sellaisena kuin olen. Minua on auttanut myös se, että olen alkanut seurata somessa erikokoisia ja -näköisiä ihmisiä. Silloin kun on oikeasti hauskaa, ei mieti yhtään miltä näyttää.\nVäite: YouTube innostaa liikkumaan.\nKyllä. Harrastin nuorempana tanssia, ja yritin juuri opetella YouTube-videon avulla uutta koreografiaa. Se oli todella hauskaa, vaikka kaikki ei sujunutkaan täydellisesti. YouTubesta on helppo saada apua, jos haluaa kokeilla jotain uutta. Tanssimisen lisäksi pidän hyötyliikunnasta ja lenkkeilystä. Nuorempana harrastin myös sirkusta ja jalkapalloa.\nLaulaja Jessica Wolff: "Aiemmin en ymmärtänyt, mikä on minulle hyväksi"\nJenny Lehtinen: "On surullista, että kotiruokaa demonisoidaan"\nMaiju ”Mansikkka” Voutilainen on yksi Suomen suosituimmista tubettajista. Voutilaisen runokirja Itke minulle taivas (2017) käsittelee Voutilaisen omakohtaisia kokemuksia masennuksesta. Voutilainen on toiminut Mielenterveyden keskusliiton Hyvän mielen lähettiläänä.


Laki vesienhoidon ja merenhoidon… 1263/2014 - Säädökset alkuperäisinä - FINLEX ®\nOlet tässä: Finlex › Lainsäädäntö › Säädökset alkuperäisinä › 2014 › 1263/2014\nlisätään vesienhoidon ja merenhoidon järjestämisestä annettuun lakiin (1299/2004) uusi 2 a luku seuraavasti:\nElinkeino-, liikenne- ja ympäristökeskus määrittää pohjaveden muodostumisalueen rajan (muodostumisalue) ja uloimman rajan alueelle, jolla on vaikutusta pohjavesimuodostuman veden laatuun tai muodostumiseen (pohjavesialue). Jos vedenhankintakäytössä olevan tai käyttöön soveltuvan pohjavesialueen tai sen muodostumisalueen rajaa ei ilman huomattavia vaikeuksia voida määrittää, pohjavesialue voidaan määrittää myös pistemäisenä.\nPohjavesialueen määrittämiseksi alueesta laaditaan hydrogeologinen yleiskuvaus, kuvaus alueen maa- ja kallioperän yleispiirteistä sekä arvioidaan alueella muodostuvan pohjaveden määrä, vedenkorkeus ja virtaussuunnat.\nValtioneuvoston asetuksella voidaan säätää tarkemmin muodostumisalueen ja pohjavesialueen rajan määrittämisestä ja siihen liittyvistä selvityksistä.\nElinkeino-, liikenne- ja ympäristökeskus luokittelee pohjavesialueen vedenhankintakäyttöön soveltuvuuden ja suojelutarpeen perusteella:\n1) 1-luokkaan vedenhankintaa varten tärkeän pohjavesialueen, jonka vettä käytetään tai jota on tarkoitus käyttää yhdyskunnan vedenhankintaan taikka talousvetenä enemmän kuin keskimäärin 10 kuutiometriä vuorokaudessa tai yli viidenkymmenen ihmisen tarpeisiin;\n2) 2-luokkaan muun vedenhankintakäyttöön soveltuvan pohjavesialueen, joka pohjaveden antoisuuden ja muiden ominaisuuksiensa perusteella soveltuu 1 kohdassa tarkoitettuun käyttöön.\nValtioneuvoston asetuksella voidaan säätää tarkemmin pohjavesialueen luokituksen perusteista.\nPohjavesialueen rajan ja luokituksen muuttaminen\nElinkeino-, liikenne- ja ympäristökeskuksen on muutettava pohjavesialueen rajausta tai luokitusta, jos niihin olennaisesti vaikuttava tieto sitä edellyttää.\nPohjavesialueen määrittämisen ja luokituksen valmistelussa noudatetaan, mitä 15 §:n 1 ja 2 momentissa säädetään. Elinkeino-, liikenne- ja ympäristökeskuksen on pyydettävä asiassa lausunto pohjavesialueen sijaintikunnalta ja niiltä kunnilta, joiden vedenhankintaan tai maankäyttöön pohjavesialueen rajauksella ja luokituksella voi olla vaikutusta sekä siltä maakunnan liitolta, jonka alueella pohjavesialue sijaitsee.\nElinkeino-, liikenne- ja ympäristökeskus tallettaa ympäristönsuojelun tietojärjestelmään tiedot pohjavesialueiden rajoista, luokituksesta ja luokituksen perusteista sekä muista pohjavesialueen ominaisuuksista.\nValtioneuvoston asetuksella voidaan säätää tarkemmin valmistelussa esitettävistä tiedoista ja kuulemisessa noudatettavasta menettelystä sekä tietojärjestelmään merkittävistä pohjavesialuetta koskevista tiedoista.\nKunta voi laatia pohjavesialueen suojelusuunnitelman kunnan alueella sijaitsevalle pohjavesialueelle, johon kohdistuu pohjaveden tilaan merkittävästi vaikuttavaa toimintaa tai jossa tämän lain mukaiset ympäristötavoitteet sitä edellyttävät. Suojelusuunnitelma voidaan laatia yhteistyönä tai yhdessä muiden toimijoiden kanssa.\nSuojelusuunnitelmaan sisällytetään tarpeen mukaan:\n1) tiedot alueen pohjavesiolosuhteista, pohjaveden tilasta sekä nykyisestä ja suunnitellusta maankäytöstä;\n2) tiedot alueella sijaitsevista vedenottamoista ja alueen pohjaveden merkityksestä vedenhankinnan kannalta;\n3) tiedot vedenottamoiden suoja-alueita koskevista vesilain 4 luvun 11 §:n mukaisesta päätöksestä ja arvio päätöksen tarkistamistarpeesta tai tarpeesta hakea suoja-alueen määräämistä;\n4) tiedot pohjaveden pilaantumisen vaaraa aiheuttavista toiminnoista ja arvio toimenpiteistä pilaantumisen vaaran vähentämiseksi;\n5) tiedot muista pohjavesien suojelun kannalta merkityksellisistä seikoista.\nValtioneuvoston asetuksella voidaan säätää tarkemmin suojelusuunnitelmaan sisällytettävistä tiedoista.\nPohjavesialueen suojelusuunnitelman valmistelu\nKunnan on pohjavesialueen suojelusuunnitelmaa laadittaessa tai muutettaessa varattava kaikille mahdollisuus tutustua ehdotukseen ja esittää siitä mielipiteensä. Suojelusuunnitelmaa koskevasta ehdotuksesta on pyydettävä lausunto niiltä kunnilta, joita suojelusuunnitelma voi koskea, sekä suojelusuunnitelman alueella toimivaltaiselta elinkeino-, liikenne- ja ympäristökeskukselta ja aluehallintovirastolta.\nKunnan on julkaistava suojelusuunnitelma ja tiedotettava siitä sekä toimitettava suojelu-suunnitelma elinkeino-, liikenne- ja ympäristökeskukselle merkittäväksi ympäristönsuojelun tietojärjestelmään.\nValtioneuvoston asetuksella voidaan säätää tarkemmin suojelusuunnitelman tiedottamisessa noudatettavasta menettelystä.\nEuroopan parlamentin ja neuvoston direktiivi 2000/60/EY (32000L0060); EYVL N:o L 327, 22.12.2000, s. 1\n2 a luku - Pohjavesialueet10 a § - Pohjavesialueen määrittäminen10 b § - Pohjavesialueen luokitus10 c § - Pohjavesialueen rajan ja luokituksen muuttaminen10 d § - Pohjavesialueen määrittämisen ja luokituksen valmistelu10 e § - Pohjavesialueen suojelusuunnitelma10 f § - Pohjavesialueen suojelusuunnitelman valmistelu


Pertti Kurikan Nimipäivistä kertova Tokasikajuttu ensi-iltaan lokakuussa - smackthejack.net - kulttuuria ja viihdettä\nPertti Kurikan Nimipäivistä kertova Tokasikajuttu ensi-iltaan lokakuussa\n22.6.2017 / yllapito / Elokuvauutiset\nJukka Kärkkäisen ja J-P Passin käsikirjoittama ja ohjaama elokuva on itsenäinen jatko-osa saman tekijätiimin kulttimaineeseen nousseelle Kovasikajuttu-elokuvalle (2012).\nViime joulukuussa uransa lopettaneen bändin elämää seurataan Tokasikajutussa kolmen vuoden ajan. Siinä missä Kovasikajuttu seurasi bändin kasvavaa suosiota ja nousua julkisuuteen, Tokasikajuttu kertoo kulissien takaa menestyksen ja sisäisten ristiriitojen kanssa painiskelevan punk-bändin viimeisistä yhteisistä vuosista.\nElokuvan trailer on nyt julkaistu ja se on nähtävissä täällä: youtu.be/k-eZCna0X9w\nNähtyään Tokasikajutun lähes valmiin version, bändin vokalisti Kari Aalto kommentoi elokuvaa seuraavasti: ”10 pistettä ja papukaijamerkki. Me ei enää riidellä Samin kanssa, koska me riideltiin tossa elokuvassa. Wienissä olin vähän pahalla päällä, mutta ne on menneen lumien juttuja. Olin onnellinen kun meillä oli tää bändi ja sit ihan oikein että jätettiin tää kun Pertti jäi eläkkeelle. Kiitollinen siitä et pääs kiertämään maailman kaikkia paikkoja ja kolkkia.”\nPalkitun Kovasikajutun (mm. Elokuvataiteen valtionpalkinto, kaksi Jussi-palkintoa, lukuisia festivaalipalkintoja ulkomailta) lisäksi Jukka Kärkkäinen tunnetaan laajalti kiitosta saaneista dokumenttielokuvistaan Kansakunnan olohuone (2009) ja Näin unta elämästä (2014). J-P Passi on ansioitunut erityisesti kuvaajana, ja hänen tunnetuimpiin kuvaustöihinsä lukeutuu muun muassa viime vuoden puhutuin kotimainen elokuva Hymyilevä mies, josta Passi sai myös Jussi-palkinnon. Tokasikajuttu-elokuvan on tuottanut Sami Jahnukainen Mouka Filmille ja sen teatterilevityksestä vastaa B-Plan Distribution.\nElokuvan ensi-illan yhteydessä julkaistaan myös Pertti Kurikan Nimipäivien virallinen historiikki We’re Coming to Let’s Go (Kustannusosakeyhtiö Teos, 2017). Kirjan on kirjoittanut Jouni K. Kemppainen ja valokuvat ovat Pekka Elomaan.\nElokuvan ja bändin yhteiset kotisivut: www.pkn.rocks\nElokuva Facebookissa: www.facebook.com/tokasikajuttu\nPentti Kurikan Nimipäivät


SeAMKin yhtenä vahvuutena on olla alueensa ainut AMK toimija, jolla on hyvä imago ja joka on pidetty yhteistyökumppani alueen muiden toimijoiden näkökulmasta. Vielä nykyisessä globaalissa ja digitalisoituvassa maailmassakin paikallisuudella on oma arvonsa. Silti yritykset eivät tunnista riittävästi SeAMKin yritysyhteistyön eri mahdollisuuksia tai tieto eri mahdollisuuksista on puutteellista. Myös opetuksessa tulee huomioida yrityselämän todelliset tarpeet, jolloin opetuksessa on pidettävä jatkuvasti kiinteää yhteys työelämään mahdollisimman monella tasolla. Mutta koska ammattikorkeakoulu ei ole myyntiorganisaatio sanan todellisessa merkityksessä, myös alueen yritysten tulee olla aktiivisia yhteydenotoissaan ammattikorkeakouluun.\nSeAMK haluaa kehittyä ja toiminnallaan vastata yritysyhteistyön mahdollisuuksiin. Näistä hyvinä esimerkkeinä ovat ammattikorkeakoulun henkilökunnan jalkautuminen yrityksiin, joiden avulla vietiin viestiä SeAMKin yritysyhteistyön eri mahdollisuuksia mm. palvelutarjottimen muodossa. Parannukset SeAMKin verkkomaailmassa ja sosiaalisen median eri kanavissa mahdollistavat entistä paremman kontaktipinnan saavutettavuudessa ja tavoitettavuudessa. Nämä yksin eivät kuitenkaan poista henkilökohtaisten kontaktien ja verkostoitumisen tärkeyttä yritysyhteistyössä niin henkilökunnan kuin opiskelijoiden välillä.\nVastatakseen yllä mainittuihin haasteisiin, Seinäjoen ammattikorkeakoulu on koordinoinut hanketta nimeltä Pk-yritysyhteistyön kehittäminen henkilövaihdon avulla eli Pk-inno vuodesta 2014 lähtien. Nyt hanke on päättymässä vuoden vaihteeseen. Hankkeen tavoitteena on ollut tehostaa ammattikorkeakoulujen ja yritysten välistä yhteistyötä erilaisten toimenpiteiden, kuten lyhyiden henkilöstövaihtojen, avulla. Toimintamallin pohjana ovat olleet etenkin lyhyellä ajanjaksolla toteutettavat toimenpiteet, joiden kautta yritykset ovat nopeasti hyötynet tehdystä yhteistyöstä. Hankkeessa on ollut mukana myös neljä muuta ammattikorkeakoulua sekä alueilla toimivat yritykset, elinkeinotoimet ja yrittäjäjärjestöt. Hankkeesta saatujen kokemusten perusteella on havaittu, että yhteistyön merkitys on suuri sekä yrityksille, mutta myös ammattikorkeakoulujen henkilöstölle.\nJuha-Matti Päivölä, DI, projektipäällikkö, Seinäjoen ammattikorkeakoulu\nyritysyhteistyö •aluevaikuttavuus •pk-inno •